PPD sedang dimuktamad, PM pantau pelaksanaan RMK-12

Kerajaan sedang memuktamadkan Pelan Pelaksanaan Dasar (PPD) di bawah penyelarasan Unit Perancangan Ekonomi (UPE), Jabatan Perdana Menteri (JPM) bagi memastikan pencapaian hasil yang ditetapkan dalam Rancangan Malaysia Ke-12 (RMK-12).

Perdana Menteri, Datuk Seri Ismail Sabri Yaakob berkata, PPD itu akan menjajarkan strategi dan inisiatif dengan petunjuk prestasi utama (KPI) kementerian serta agensi penyelaras dan pelaksana yang bertanggungjawab.

Tambahnya, bagi memastikan pelaksanaan RMK-12 berjalan rapi, beliau sendiri akan memantau dan mempengerusikan mesyuarat jawatankuasa pemantau yang pertama.

“PPD ini akan disiapkan pada November ini. Satu jawatankuasa pemantauan akan ditubuhkan dan dipengerusikan oleh saya sendiri untuk memantau pelaksanaan RMK-12 dengan rapi.

“Saya akan mempengerusikan mesyuarat jawatankuasa pemantauan yang pertama pada pertengahan November ini,” katanya ketika membentangkan usul Rancangan Malaysia Ke-12 (RMK-12) di Dewan Negara, hari ini.

Pada masa sama, Ismail Sabri turut mengalu-alukan maklum balas daripada semua Ahli Dewan Negara berhubung cadangan pelaksanaan dasar dan strategi RMK-12.

Perdana Menteri berkata, biarpun ada pihak yang ragu-ragu dengan pencapaian sasaran RMKe-12, beliau yakin matlamat itu akan dapat dicapai dengan kerjasama semua pihak termasuk agensi kerajaan, sektor swasta, ahli akademi, pertubuhan masyarakat sivil (CSO), wakil rakyat serta rakyat.

“Saya ingin mengucapkan setinggi terima kasih kepada semua pegawai kerajaan yang bekerja keras dalam penyediaan RMK-12 ini. Saya juga menyeru supaya usaha yang lebih jitu dan tersusun dapat diteruskan bagi memantau serta melaksana semua strategi dan inisiatif di bawah RMK-12,” katanya lagi.

Selain itu, Perdana Menteri berkata, beliau merangkumkan tiga tema, empat pemangkin dasar dan 14 pemacu perubahan yang terkandung dalam RMK-12 bawah sembilan fokus utama.

Fokus berkenaan merangkumi, Merancakkan Pertumbuhan Ekonomi; Memperkukuh Pemangkin Pertumbuhan; Meningkatkan Kesejahteraan Keluarga Malaysia; Memantapkan Keselamatan dan Ketenteraman Awam; Membasmi Kemiskinan Tegar dan Merapatkan Jurang Pendapatan; Memperkasa Agenda Bumiputera dan Keluarga Malaysia; Melonjakkan Pembangunan Sabah, Sarawak dan Negeri-Negeri Kurang Membangun; Mempercepatkan Pertumbuhan Hijau; dan Meningkatkan Kecekapan Penyampaian Perkhidmatan Awam dan Memastikan Pelaksanaan Dasar yang Berkesan.


100 doktor tolak lantikan tetap: Adakah mogok 26 Julai bermotif politik?

Penolakan pelantikan ke jawatan tetap oleh 100 daripada 300 pegawai perubatan kohort ketiga bulan ini menimbulkan satu persoalan apabila ianya dikaitkan dengan tindakan mereka melancarkan mogok di seluruh negara pada Julai lalu.

Ketika membuat desakan dan mogok itu, negara di bawah Kerajaan Perikatan Nasional (PN) pimpinan Perdana Menteri, Tan Sri Muhyiddin Yassin, ketika itu turut berdepan kemelut politik.

Bagi mengelakkan daripada sektor kesihatan terjejas tatkala negara sedang berperang dengan pandemik Covid-19, Kabinet Kerajaan PN dan Muhyiddin mengemukakan penyelesaian segera serta pelan yang lebih komprehensif pada 23 Julai 2021.

Namun, pada 26 Julai 2021, ratusan pegawai perubatan kontrak sambil berbaju hitam yang sesetengahnya mendapat ‘restu’ doktor senior, melancarkan mogok di seluruh negara, yang antara lain menggesa kerajaan menyerapkan mereka ke jawatan tetap, berbanding taraf kontrak sekarang ini.

Tetapi, amat memeranjatkan apabila tawaran pelantikan ke jawatan tetap itu ditolak pula oleh 100 daripada 300 pegawai perubatan kohort ketiga yang baharu dilaksanakan bulan ini.

Penolakan itu mencetuskan persoalan sama ada mereka telah dipengaruhi oleh unsur-unsur politik untuk mengadakan mogok, bagi memburuk-burukkan Kerajaan PN yang ketika itu juga sedang berdepan serangan politik daripada blok pembangkang dan beberapa kerat pemimpin UMNO.

Hari ini, Ketua Setiausaha Kementerian Kesihatan (KKM) Datuk Mohd Shafiq Abdullah mendedahkan 300 pegawai perubatan daripada kohort ketiga iaitu yang kumpulan lantikan 15 Mei 2017 yang layak dipertimbangkan, telah ditawarkan pelantikan tetap, tetapi 200 sahaja yang menerimanya.

“Baki seramai 100 orang pegawai yang tidak melapor diri bertugas melibatkan 85 pegawai perubatan menolak tawaran dan 15 pegawai lagi meletak jawatan berikutan mendapat tawaran lain,” katanya dalam kenyataan hari ini.

Bukan setakat KKM, malah rakyat juga memandang serius penolakan pelantikan ke jawatan tetap itu, sedangkan doktor-doktor kontrak berkenaan melancarkan mogok dengan mengemukakan tuntutan kepada kerajaan supaya melantik mereka secara tetap.

Jadi, apa tujuan sebenar mogok itu, yang dikatakan akan diadakan lagi pada masa depan jika tawaran ke jawatan tetap pun ditolak?

Adakah individu tertentu yang mengepalai mogok itu mendapat arahan daripada parti politik yang melancarkan serangan ‘kerajaan gagal’ terhadap PN dan Muhyiddin?

Mungkinkah mereka juga terlibat dalam gerakan untuk menunjukkan ‘kerajaan gagal’ menangani masalah perjawatan mereka?

Mengulas lanjut Mohd Shafiq menegaskan KKM tidak akan menawarkan lagi jawatan tetap kepada pegawai perubatan yang telah menolak tawaran itu sebaliknya akan ditawarkan kepada pegawai lain yang sedang menunggu giliran.

Beliau menjelaskan urusan pelantikan secara tetap diteruskan seperti biasa namun pelaksanaannya tertakluk kepada kekosongan dari semasa ke semasa.


Terlajak perahu boleh berundur, terlajak kata buruk padahnya!

1) Angkuhnya pemuda, sombongnya bila berkata, penuh dengan hasad dengki pada niat dan tuturnya dapat kita lihat dengan jelas di Persidangan Pemuda UMNO pada hari semalam.

2) Berbeza dengan Persidangan BERSATU yang lepas, kita boleh melihat pimpinan BERSATU terutamanya YAB Tan Sri Presiden BERSATU membawa mesej penyatuan kepada seluruh perwakilan BERSATU.

3) Penyatuan parti-parti politik terutamanya UMNO, PAS, BERSATU menjadi harapan besar diterjemahkan oleh YAB Tan Sri Presiden kepada ahli-ahli BERSATU supaya berpegang pada tali-tali Allah untuk menjayakan rencana besar penyatuan rakyat Malaysia khususnya Melayu Islam.

4) Mesej yang sama disuarakan oleh Tuan Guru Datuk Seri Presiden PAS yang sering mengucapkan ‘Perpaduan Ummah’ melalui Wacana Minda Presiden PAS di laman media sosialnya. Hatinya yang murni penuh dengan pengharapan yang tinggi ingin melihat perubahan murni dan lebih baik berlaku pada bangsanya.

5) Setiap tuturnya tidak lain tidak bukan adalah demi kebaikan ummah hari ini dan juga hari esok.

6) Malangnya, semalam kita telah melihat persidangan yang penuh dengan ‘hasad dengki’ dari Ketua Pemuda UMNO yang tanpa henti menyerang BERSATU malah turut juga menyerang PAS dengan rakus.

7) Angkuh dan sombong kata-kata Ketua Pemuda UMNO seolah-olah ‘dirasuk syaitan’ bagi menggagalkan ‘iman’ orang Islam yang mahukan penyatuan. Seolah hasad dengkinya yang mahu memporak-perandakan semangat ini seperti ingin ditanam sedalamnya dan perlu diterima pakai oleh setiap perwakilan UMNO.

8)Wahai pemuda angkuh, sedarlah bahawa YAB Tan Sri Presiden BERSATU dan Tuan Guru Datuk Seri Presiden PAS berdiam diri setiap kali diserang oleh sesetengah pimpinan UMNO kerana mereka memahami, agenda penyatuan ummah adalah lebih penting dan perlu dijayakan. Mereka tidak mahu ‘jambatan penyatuan’ ini rosak di tengah jalan ketika sedang dibina.

9) Kali ini, Ketua Pemuda UMNO sudah menjadi sangat melampau!

10) Dihina dan dikeji BERSATU dan PAS dengan penuh kata-kata nista di hadapan perwakilan dalam Persidangan UMNO yang terbuka seolah-olah BERSATU dan PAS tiada lagi empunya maruah!

11) Sudah tiba masanya, YAB Tan Sri Presiden BERSATU dan Tuan Guru Datuk Seri Presiden PAS melakukan sesuatu demi maruah parti. Sudah masanya ‘kelembutan’ hati tidak lagi diberikan kepada mereka yang sombong ini.

12) Kalau sudah berani menghina dan memijak maruah orang lain, tiada lagi pilihan yang tinggal buat mereka.

13) Pantun telah ‘dijual’ dengan kesombongan di atas pentas persidangan.

14) Oleh itu suatu tindakan yang tegas dan konkrit perlu diambil oleh Ayahanda Presiden berdua. Pantun yang angkuh telah pun dijual harus dibeli serta dibalas.

15) Kecil tapak tangan, nyiru kami tadahkan. Terlajak perahu boleh berundur, terlajak kata-kata buruk padahnya.

16) Biar lipatan sejarah peristiwa ini menjadi saksi siapa yang mengagalkan rencana murni penyatuan ummah. Biar generasi akan datang tahu bahawa UMNO hari ini berjuang demi kepentingan diri mereka dan bukanlah demi kebaikan rakyat Malaysia seperti yang dilaungkan.


Bursa dibuka rendah, pelabur berhati-hati

Dagangan Bursa Malaysia menyusut sedikit selepas meningkat Jumaat lepas dan dibuka rendah pada pagi urus niaga Isnin, mengambil petunjuk daripada presasi lemah semalaman Wall Street.

Peniaga berkata pelabur mengambil sikap berhati-hati menjelang keputusan kadar China dan testimoni yang bakal dibentangkan oleh pengerusi Rizab Persekutuan Amerika Syarikat Jerome Powell sambil menantikan hala tuju pasaran seterusnya, menurut laporan Bernama.

Pada 9.07 pagi, FTSE Bursa Malaysia KLCI (FBM KLCI) turun 7.67 mata kepada 1,380.94 daripada 1,388.61 pada penutup Jumaat lalu. Indeks utama dibuka 4.72 mata lebih rendah pada 1,383.89.

Pergerakan harga di pasaran menyaksikan kaunter rugi mengatasi kaunter untung 171 berbalas 133, manakala 242 kaunter tidak berubah, 1,747 tidak diniagakan dan 25 yang lain digantung.

Jumlah dagangan ialah 130.70 juta unit bernilai RM68.30 juta.

Menurut Malacca Securities Sdn Bhd dalam nota penyelidikannya, FBM KLCI meningkat pada Jumaat lepas di tengah-tengah aktiviti pengimbangan semula FTSE selepas keyakinan meningkat dalam pasaran tempatan dan serantau berikutan penangguhan dalam kenaikan kadar AS pada hari Jumaat.

Firma pembrokeran itu berkata aktiviti memburu saham murah dijangka muncul hari ini, walaupun peningkatan mungkin dihadkan dengan pelabur memberi perhatian kepada bacaan inflasi Malaysia minggu ini.

“Sementara itu, kami melihat kemerosotan di Wall Street sebagai sesuatu yang sihat berikutan kenaikannya baru-baru ini,” katanya kepada Bernama

Mengenai komoditi, ia menyatakan harga minyak mentah Brent meningkat melebihi US$76, manakala harga minyak sawit mentah melonjak melebihi RM3,600.

“Mengikut sektor, sektor tenaga dan perladangan mungkin mendapat perhatian apabila harga komoditi melonjak tinggi, manakala saham teknologi mungkin terus meningkat dipacu petunjuk positif mengenai teknologi kecerdasan buatan.

“Sektor penerbangan dan berkaitan perjalanan juga mungkin menjadi tumpuan berikutan aktiviti ekonomi telah kembali normal,” katanya.

Dalam kalangan saham wajaran tinggi, Public Bank menambah satu sen kepada RM3.88, Tenaga Nasional susut sembilan sen menjadi RM9.11 dan IHH Healthcare lebih rendah tujuh sen kepada RM5.89, manakala Maybank dan CIMB masing-masing tidak berubah pada RM8.57 dan RM4.98.

Bagi saham aktif, Boustead Plantation menambah 5.5 sen kepada 94.5 sen dan Meta Bright naik setengah sen kepada 17 sen manakala Destini dan Top Glove masing-masing turun satu sen kepada 10.5 sen dan 96.5 sen, KNM rendah setengah sen kepada lapan sen dan Sarawak Consolidated kekal pada 40.5 sen.

Di papan indeks, Indeks FBM Emas menguncup 47.25 mata pada 10,200.37, Indeks FBMT 100 susut 47.27 mata menjadi 9,897.09 dan Indeks FBM Emas Syariah turun 72.76 mata kepada 10,539.02.

Indeks FBM 70 merosot 32.48 mata kepada 13,552.23 dan Indeks FBM ACE berkurangan 8.69 mata kepada 5,117.07.

Mengikuit sektor, Indeks Tenaga susut 8.51 mata kepada 785.38 dan Indeks Produk dan Perkhidmatan Perindustrian lemah 1.88 mata menjadi 158.91, manakala Indeks Perkhidmatan Kewangan meningkat 7.78 mata kepada 15,181.10 dan Indeks Perladangan meningkat 20.12 mata kepada 6,668.66.


Walaupun difitnah, TPM bantu Lokman Adam terima rawatan di HAT

Bekas Ahli Majlis Tertinggi UMNO Datuk Lokman Noor Adam yang didakwa memfitnah Datuk Seri Ismail Sabri Yaakob sebelum ini, kini sedang dirawat di hospital selepas dinasihati Timbalan Perdana Menteri (TPM).

Lokman yang mempunyai masalah kesihatan dan juga obesiti menjadi kontak rapat kepada seorang rakannya dikenali sebagai “Pablo” yang meninggal dunia akibat dijangkiti Covid-19.

Badannya mulai lemah, mengalami kesukaran untuk berjalan, dan tiada selera makan sehingga hilang 10 kilogram berat badan namun enggan dirawat di hospital sehingga lah Ismail Sabri sendiri membantunya untuk dibawa ke Hospital Angkatan Tentera (HAT) Tuanku Mizan.

“Atas usaha rakan-rakan politik saya terutamanya Senator Datuk Seri Ali Timbalan Speaker Dewan Negara meminta bantuan Datuk Syed Mohd Fazmi (Setiausaha Politik) Menteri Pertahanan dan YAB TPM sendiri, Abang Long Mail (Ismail Sabri), barulah saya setuju untuk dimasukkan di hospital (HAT) ini semalam,” kata beliau.

Lokman enggan dirawat di hospital biasa kerana tidak percaya dengan khidmat doktor kerajaan.

Lokman sebelum ini membuat tuduhan terhadap Ismail Sabri yang juga Naib Presiden UMNO cuba meyakinkan Ahli Parlimen UMNO untuk menjadi calon Bersatu sekiranya tidak dipilih menjadi calon pada Pilihan Raya Umum ke-15.

Susulan itu, Syed Mohd Fazmi membuat laporan polis terhadap Lokman.

“Setelah meneliti isi kandungan video itu saya dapati dengan jelas pemilik akaun Facebook tersebut membuat fitnah dan hasutan terhadap Ismail Sabri bermula minit ketiga sehingga akhir video,” katanya selepas membuat laporan polis pada 5 Julai.

Beliau berkata siasatan perlu dilakukan terhadap Lokman mengikut akta-akta berkaitan dengan fitnah iaitu Akta Hasutan 1948 , Akta Anti Berita Tidak Benar (Akta 803) dan Akta Suruhanjaya Komunikasi dan Multimedia1998 kerana membuat tuduhan terbuka.


Bomba jalankan siasatan dalaman nahas helikopter di Subang

Jabatan Bomba dan Penyelamat Malaysia (JBPM) sedang menjalankan siasatan dalaman berhubung insiden helikopter model Agusta AW189 miliknya yang terlibat dalam kemalangan di kawasan apron UniKL MIAT Hangar dekat Lapangan Terbang Sultan Abdul Aziz Shah, Subang, Selangor pagi semalam.

Dalam kenyataan hari ini JBPM memaklumkan bahawa ia akan mengambil tindakan susulan selaras dengan dapatan dan arahan serta prosedur semasa yang berkuat kuasa, menurut laporan Bernama.

“Pada masa ini, Biro Siasatan Kemalangan Udara (agensi di bawah Kementerian Pengangkutan) juga sedang menjalankan siasatan terperinci bagi mengenal pasti punca kejadian,” katanya.

Menurut JBPM, pesawat itu dilaporkan telah ditugaskan untuk menjalani pengujian enjin dan sistem pesawat kira-kira pukul 11.40 pagi semalam setelah melalui proses penyelenggaraan berkala yang ditetapkan oleh pihak pengeluar seperti dalam program selenggaraan.

“Setelah beberapa ketika pesawat berada dalam pengujian, berlaku kemalangan ke atas pesawat, ia masih belum membuat penerbangan. Keadaan cuaca semasa kejadian dilaporkan mendung, tanpa sebarang halangan di tempat kejadian,” katanya.

Ketika kejadian pesawat dikendalikan oleh anak kapal JBPM iaitu Timbalan Penguasa Bomba II Hasrizal Kamaruzzaman (komander pesawat) dibantu oleh Penolong Kanan Penguasa Bomba Che Muhammad Azlan Che Mohammad (juruterbang) dan seorang Air
Quartermaster, Pegawai Bomba Kanan I Fua’ad Jamaluddin.

Selain itu, empat krew selenggaraan daripada Syarikat Galaxy Aerospace Sdn Bhd turut berada di dalam pesawat iaitu Muhammad Mohd Taib (ketua jurutera), Ahmad Zhafri Mohd Nor (jurutera avionik), Mohammad Zhafir Mohammad (pelatih) dan Ryan Xavier Julius (pelatih).

Kata JBPM, kesemua anak kapal dan krew senggaraan yang terlibat telah mendapat rawatan dan pemeriksaan awal di tempat kejadian oleh pasukan perubatan Kementerian Kesihatan dari Hospital Tengku Ampuan Rahimah, Klang dan Pusat Perubatan Universiti Malaya (PPUM).

“Mangsa dilaporkan tidak mengalami apa-apa kecederaan kecuali seorang krew selenggaraan yang mengadu sakit pinggang dan diarahkan untuk membuat pemeriksaan lanjut di klinik kesihatan dan setelah pemeriksaan rapi, beliau telah dibenarkan pulang dan dilaporkan dalam keadaan selamat,” kata JBPM.


Malaysia salur RM4.14 juta kepada Palestin pulihkan fasiliti ujian Covid

Kerajaan Malaysia juga bersetuju menyumbang lebih AS$1 juta (kira-kira RM4.14 juta) kepada Palestin bagi membantu membina semula fasiliti ujian Covid-19 di Semananjung Gaza yang musnah akibat dibom rejim Istael dalam serangan bulan lalu.

Menteri Luar Datuk Seri Hishammuddin Hussein berkata beliau juga mencadangkan negara yang berkongsi tekad yang sama membantu Palestin untuk tampil menyokong dan menggerakkan bantuan di wilayah bergolak itu.

“Cadangan ini disambut baik oleh Menteri Luar Palestin, Dr Riad Malki,” katanya sambil memaklumkan bahawa rakyat Palestin menzahirkan setinggi penghargaan dan terima kasih atas sokongan Kerajaan Malaysia kepada Palestin sejak sekian lama.

Perkara itu disampaikannya dalam pertemuan kedua-duanya di Turki pada Jumaat, kata kenyataan Wisma Putra.

Dr Riad turut memuji pendirian Malaysia yang tidak pernah berbelah-bahagi dan menyatakan Palestin sentiasa boleh bergantung harap kepada sokongan Malaysia.

Memetik laporan Bernama, pertemuan dengan Dr Riad adalah sebahagian daripada program lawatan kerja Hishammuddin ke Turki yang bermula pada Jumaat dan menghadiri Forum Diplomasi Antalya.

Selain itu, Dr Riad turut berkongsi dengan Hishammuddin mengenai perkembangan terkini di Palestin dengan memaklumkan bahawa Palestin masih terpaksa berdepan serangan dan kekejaman berterusan daripada pihak Israel.

Pada akhir pertemuan, Hishammuddin sekali lagi menyuarakan pendirian tegas Malaysia dalam menyokong perjuangan rakyat Palestin serta akan terus mengutuk sekeras-kerasnya kekejaman Israel terhadap Palestin.

Beliau juga memaklumkan kepada Dr Riad bahawa beliau akan ke Mesir sebaik lawatan kerja di Turki berakhir dan akan berkongsi perkara yang dibincangkan ketika bertemu Presiden Mesir, Abdel Fattah Al Sisi dan Menteri Luar Mesir, Sameh Hassan Shoukry.


Jho Low desak Bank BSI percepat proses pelaburan AS$2.72b: Saksi

Bekas jurubank Singapura memberitahu Mahkamah Tinggi Kuala Lumpur bahawa Bank BSI berada di bawah tekanan hebat oleh 1Malaysia Development Bhd Global Investment Ltd (1MDB GIL) untuk mempercepatkan proses pelaburan AS$2.72 bilion ke dalam akaun syarikat yang disasarkan.

Bekas Ketua Perkhidmatan Pengurusan Kekayaan Bank BSI, Kevin Micheal Swampillai, 59, memberi memberitahu tekanan datang daripada ahli perniagaan dalam buruan Low Taek Jho atau Jho Low.

Menurutnya, Jho Low seterusnya memberikan tekanan kepada seorang lagi pengurus Bank BSI, Yak Yew Chee, yang menguruskan akaun 1MDB GIL dan kemudiannya kepada kakitangan lain bank itu.

Saksi itu memberi keterangan semasa pemeriksaan balas oleh peguam bela Tan Sri Muhammad Shafee Abdullah pada perbicaraan rasuah Datuk Seri Najib Razak membabitkan RM2.28 bilion dana daripada 1MDB, hari ini (Selasa, 18 April 2023).

Muhammad Shafee: Apabila tekanan ini dilaksanakan, satu lagi elemen bendera merah dinaikkan. Adakah betul pegawai Bank BSI sentiasa diingatkan bahawa mereka berurusan dengan dana kerajaan Malaysia?

Swampillai: Itu betul.

Mahkamah diberitahu bahawa Jho Low diletakkan sebagai pemboleh dan penasihat untuk 1MDB GIL.

“Saya tahu bunyinya sangat aneh tetapi itulah yang disampaikan. Itulah yang muncul pada permulaannya,” kata Swampillai menurut The Star.

Saksi itu juga berkata wang dalam 1MDB GIL dan akaun pelanggan lain yang berkaitan dengan 1MDB tidak kekal dalam akaun mereka terlalu lama, kerana sentiasa ada tindakan tergesa-gesa yang ditunjukkan oleh mereka untuk melabur wang itu dalam dana fidusiari secepat mungkin.

Muhammad Shafee juga bertanya kepada Swampillai mengenai transaksi yang melibatkan dana daripada 1MDB GIL yang dibuat oleh bekas Ketua Pegawai Eksekutif 1MDB, Mohd Hazem Abdul Rahman, dan seorang lagi pegawai 1MDB, Azmi Tahir, yang kedua-duanya dilantik sebagai penandatangan sah untuk 1MDB GIL dan memegang jawatan pengarah dalam syarikat.

Muhammad Shafee: Ketika Hazem dan Azmi memindahkan dana ini, adakah anda mempunyai syak wasangka pada bila-bila masa bahawa mereka telah menyalahgunakan dana ini?

Swampillai: Ketidakselesaan saya dengan transaksi ini adalah konsisten dari hari pertama.

Saksi itu berkata “ketidakselesaannya” tidak pernah berubah dan ia bukan hanya berkisar pada transaksi 1MDB GIL tetapi juga transaksi berkaitan 1MDB yang lain.

“Di bahagian belakang fikiran saya, saya sentiasa merasakan urus niaga ini adalah ‘bayang’, sekurang-kurangnya,” tambahnya.

Najib, 70, menghadapi empat pertuduhan menyalahgunakan kedudukannya untuk mendapatkan suapan berjumlah RM2.28 bilion dalam dana 1MDB dan 21 pertuduhan pengubahan wang haram membabitkan wang yang sama.

Perbicaraan bersambung di hadapan Hakim Collin Lawrence Sequerah pada 8 Mei.


Bursa Malaysia tunjuk momentum positif, indeks utama cecah 1,598 mata

Bursa Malaysia ditutup tinggi pada Rabu, dipengaruhi oleh faktor luaran yang positif dengan minyak mentah ditutup pada paras tertinggi sejak Oktober 2018 selain kalangan ekonomi perlahan-lahan keluar daripada kemelut pandemik.

Pada masa sama, pelabur memantau rapat data pembayaran gaji Amerika Syarikat (AS) yang akan dikeluarkan pada Jumaat untuk mendapatkan panduan lebih jelas mengenai situasi pasaran buruh semasa, juga memberi petunjuk berkaitan Rizab Persekutuan AS.

Saham Asia merekodkan prestasi bercampur-campur.

Memetik laporan Bernama, Nikkei Jepun menokok 0.46 peratus kepada 28,946.14; Hang Seng Hong Kong susut 0.58 peratus kepada 29,297.62 dan SSE China turun 0.76 peratus kepada 3,597.14.

Pada jam 5 petang, FTSE Bursa Malaysia KLCI (FBM KLCI) yang menjadi petunjuk pasaran tempatan melonjak 12.04 mata atau 0.76 peratus untuk berakhir pada 1,597.94, daripada 1,585.90 ketika ditutup pada Selasa.

Indeks itu melepasi sedikit sasaran awal Rakuten Trade yang menjangkakan ia akan berada dalam julat 1,585 hingga 1,595 mata pada Rabu.

FBM KLCI dibuka 0.43 mata lebih rendah kepada 1,585.47 sebelum bergerak di antara 1,585.47 dengan 1,598.61 sepanjang dagangan Rabu.

Sokongan belian saham di seluruh papan meluaskan lingkungan pasaran dengan kaunter untung mengatasi kaunter rugi sebanyak 711 berbanding 362, sementara 431 kaunter tidak berubah, 630 kaunter tidak diniagakan dan 11 yang lain digantung.

Bagaimanapun agensi berita itu melaporkan belian sedikit rendah dengan 7.44 bilion unit bernilai RM4.01 bilion berbanding 8.98 bilion unit bernilai RM5.13 bilion yang dicatatkan semasa penutupan dagangan pada Selasa.

Ahli Ekonomi Bank Islam Malaysia Bhd, Adam Mohamed Rahim, berkata FBM KLCI meningkat 0.80 peratus hari ini untuk mencecah 1,597.94 mata, dan daripada 30 saham yang membentuk indeks itu, hanya tiga yang mencatatkan penurunan manakala saham untung diterajui oleh RHB Bank apabila menokok 3.0 peratus susulan laporan penggabungannya dengan Axiata untuk memohon lesen bank digital.

“Bagi indeks sektor, semuanya mengalami kenaikan dalam persekitaran harga minyak mentah Brent lebih kukuh selepas persetujuan dicapai oleh Pertubuhan Negara-negara Pengeksport Petroleum (OPEC) dan rakan bukan OPEC untuk menurunkan kadar pengurangan pengeluaran berikutan permintaan minyak mentah dijangka tinggi.

“Sentimen baik itu ditambah lagi dengan aktiviti pembuatan AS yang meningkat pada Mei, memandangkan permintaan tertangguh telah melonjakkan pesanan, selain data perkilangan memberangsangkan di China yang boleh menyokong permintaan domestik Malaysia dalam keadaan sekatan pergerakan penuh,” katanya.

Adam berkata, penyertaan dagangan dalam kalangan pelabur runcit turut kekal rancak, seperti ditunjukkan oleh Indeks FBM Small Cap apabila meningkat 1.4 peratus hari ini, didorong keadaan positif keseluruhan yang sejajar dengan hari kedua sekatan pergerakan penuh di mana pelabur runcit cenderung untuk lebih aktif.

Dalam kalangan 30 kaunter FBM KLCI, Maybank naik empat sen kepada RM8.24, Public Bank menambah tiga sen kepada RM4.24, PChem meningkat dua sen kepada RM8.07 dan Tenaga menokok satu sen kepada RM9.95.

F&N muncul sebagai saham paling untung apabila melonjak RM1.18 kepada RM27.38, Time DotCom meningkat 52 sen kepada RM14.40 dan Panasonic naik 50 sen kepada RM33.

Antara saham aktif, Joe Holding naik setengah sen kepada 4.5 sen, Serba Dinamik turun satu sen kepada 82.5 sen, dan Focus Dynamics tidak berubah pada lima sen.

Di papan indeks, Indeks FBM Emas meningkat 110.96 mata kepada 11,626.87, Indeks FBMT 100 menambah 104.64 mata kepada 11,322.76 dan FBM ACE naik 77.78 mata kepada 7,794.93.

Indeks FBM Emas Syariah menokok 104.39 mata kepada 12,857.07 dan FBM 70 melonjak 213.91 mata kepada 15,013.88.

Mengikut sektor, Indeks Perkhidmatan Kewangan naik 164.50 mata kepada 15,249.40, indeks Barangan dan Perkhidmatan Perindustrian menokok 2.29 mata kepada 193.54 dan Indeks Perladangan menambah 20.47 mata kepada 6,852.40.

Jumlah dagangan di Pasaran Utama susut kepada 4.90 bilion saham bernilai RM3.33 bilion daripada 6.24 bilion saham bernilai RM4.36 bilion yang dicatatkan pada Selasa.

Jumlah dagangan waran sebanyak 300.06 juta unit bernilai RM27.63 juta berbanding 489.99 juta unit bernilai RM38.74 juta.

Jumlah dagangan di Pasaran ACE pula turun kepada 2.23 bilion saham bernilai RM739.76 juta daripada 2.41 bilion saham bernilai RM728.25 juta.

Barangan dan perkhidmatan pengguna menyumbang 728.86 juta saham yang didagangkan di Pasaran Utama, barangan dan perkhidmatan perindustrian (1.61 bilion), pembinaan (163.41 juta), teknologi (581.95 juta), SPAC (sifar), perkhidmatan kewangan (91.81 juta), hartanah (553.27 juta), perladangan (28.82 juta), REIT (17.60 juta), dana tertutup (3,700), tenaga (817.71 bilion), penjagaan kesihatan (78.22 juta), telekomunikasi dan media (65.71 juta), pengangkutan dan logistik (136.58 juta) serta utiliti (25.30 juta).


Pelantikan ahli-ahli SPK: Mengapa serahkan kepada Majlis Peguam?

Bekas Ketua Hakim Negara Tun Abdul Hamid Mohamad.

Saya merujuk kepada “5 Titah Raja-Raja Melayu”, khususnya nombor 3 yang mengatakan:

“Pelantikan ahli-ahli JAC (Suruhanjaya Pelantikan Kehakiman (SPK) – ditambah) tidak dibuat oleh Perdana Menteri sebaliknya, diberi kepada beberapa institusi lain seperti Majlis Peguam Malaysia, Persatuan Undang-Undang Sabah, Persatuan Peguambela Sarawak dan Jawatankuasa Pemilih Parlimen.”

Kebetulan pada masa undang-undang itu dibuat, saya adalah Ketua Hakim Negara (KHN) dan tahu juga mengenainya. Maka, saya merasa bertanggungjawab untuk memaklumkan apa yang berlaku dan memberi pencerahan mengenainya.

Rang undang-undang itu digubal oleh Majlis Peguam dan dibawa naik untuk dijadikan undang-undang oleh Dato’ Zaid Ibrahim, Menteri di Jabatan Perdana Menteri (JPM) pada masa itu. Tan Sri Gani Patail, Peguam Negara pada masa itu, memberitahu saya “I have nothing to do with it.” Dalam kata-lain lain, Jabatan Peguam Negara (JPN) yang sepatutnya menggubalnya, telah diketepikan.

Apabila salinan draf itu diberi kepada saya, saya menulis satu nota menentangnya. Saya menentangnya sebab, mengikut draf itu, majoriti ahli-ahli suruhanjaya itu adalah peguam (practising lawyers) yang mewakili Majlis Peguam dan Persatuan-Persatuan UndangUndang/Peguambela Sabah dan Sarawak. Saya menghujahkan, jika undang-undang itu dilaksanakan, ahli-ahli tersebut akan lebih mengutamakan calon-calon yang pendirian mereka mengenai tafsiran undang-undang dan peranan Hakim-Hakim dan Badan Kehakiman adalah serupa dengan Majlis Peguam untuk dilantik atau dinaikkan pangkat.

Pendirian Majlis Peguam boleh dilihat daripada kenyataan-kenyataan akhbar yang dikeluarkannya yang menyerupai pendirian orang-orang dan NGO-NGO bukan Islam, PH, khususnya DAP dalam hampir semua isu. Ahli-ahli majlis dan persatuan-persatuan peguam yang berpendirian seperti itulah yang akan dilantik sebagai majoriti ahli-ahli SPK.

Mereka pula tentulah akan mengutamakan calon-calon yang berpendirian serupa dengan mereka untuk dilantik menjadi Pesuruhjaya Kehakiman dan Hakim untuk dinaikkan pangkat hingga menjadi KHN.

Saya juga menghujahkan bahawa akibatnya, Hakim-Hakim akan, “melutut” kepada peguam-peguam yang menjadi ahli-ahli suruhanjaya itu apabila peguam-peguam itu hadir di hadapan mereka dalam sesuatu kes di mahkamah. Paling kurang, ia akan menyebabkab rasa tidak adil kepada pihak sebelah lagi.

Saya, bersama-sama TS Gani Patail pergi berjumpa dengan Tun Abdullah Badawi, Perdana Menteri pada masa itu, selama lebih daripada dua jam di pejabatnya. Saya bertanya beliau “Why are you bertanya beliau “Why are you giving away your prerogative to the Bar Council?” Beliau tidak menjawab.

Beberapa hari kemudian, saya dan TS Zaki, pada masa itu Presiden Mahkamah Rayuan (PMR), pergi berjumpa dengan DS Najib, pada masa itu TPM, di rumahnya. Saya mengulangi hujah-hujah saya. Beliau berkata ia akan diteruskan tetapi keahliannya akan ditimbang semula.

Apabila undang-undang itu diluluskan, memang betul, ahli-ahli SPK terdiri daripada lima orang ahli ex officio (KHN, PMR, HB(M), HB (S dan S) dan seorang Hakim Mahkamah Persekutuan) dan “empat orang yang terkemuka, yang bukan merupakan anggota eksekutif atau perkhidmatan awam lain, yang dilantik oleh Perdana Menteri selepas berunding dengan Majlis Peguam Malaysia, Persatuan Undang-Undang Sabah, Persatuan Peguam Bela Sarawak, Peguam Negara Persekutuan, Peguam Besar perkhidmatan perundangan Negeri atau mana-mana badan berkaitan yang lain.”

Perhatikan, sebelum mereka yang berempat itu dilantik, PM dikehendaki berunding dengan Majlis Peguam dan Persatuan-Persatuan Undang-undang/Peguambela (Sabah dan Sarawak) selain daripada Peguam Negara dan Peguam-Peguam Besar Sabah dan Sarawak dan badan-badan lain yang berkaitan.

Lantikan pertama terdiri daripada saya (mantan KHN), TS Steve Shim (mantan HB (S dan S)), TS Ainum Said, (mantan Peguam Negara) dan TS Lal Chand Vohrah, (mantan Hakim Mahkamah Tinggi dan International Court of Justice).

Perhatikan, walaupun akta itu tidak melarang seorang practising lawyer dilantik sebagai ahli SPK, tidak seorang pun dilantik. Ertinya PM bersetuju dengan hujah-hujah saya.

Kesemua ahli-ahli SPK pada masa itu tahu selok belok pekerjaan hakim. Empat orang ahli bukan ex-officio itu semuanya tidak mempunyai apa-apa kepentingan. SPK berjalan dengan baik. Lihat Judicial Appointments Commission As I See It .

Apa yang dicadangkan sekarang adalah ulangan apa yang telah berlaku 14 tahun dahulu. Masalah yang akan berbangkit jika ia dilaksanakan telah difahami dan dielakkan. Kini ia hendak dilakukan semula. Saya percaya Raja-Raja tidak tahu apa yang telah berlaku itu.

Pada 2 Disember 2022, Sinar Harian melaporkan berita ringkas di muka hadapan di bawah tajuk “Bebas dan Berkecuali.” Saya percaya Sinar Harian juga tidak tahu mengapa keahlian SPK itu begitu, malah pada masa itu, ia belum wujud lagi pun.

Presiden Majlis Peguam dan Ketua Pasukan Rasuah Busters yang dipetik sebagai mengalu-alukan cadangan itu juga tentu tidak tahu mengenai kisah yang saya ceritakan ini. Presiden Majlis Peguam tentu menyokong kerana cadangan itu menguntungkan majlis itu.

Tetapi, apakah jawapan beliau kepada apa yang dikatakan oleh Zainur Zakaria, mantan Presiden Majlis Peguam lebih dari sedekad dahulu dalam satu seminar? Katanya, “Sayalah orang pertama yang akan membantah jika peguam di pihak lawan saya adalah ahli SPK”?

Pasukan Rasuah Busters tidak berkenaan di sini. Di sini tidak ada rasuah.

Soalan: Adakah peguam-peguam dan ahli-ahli Parlimen itu akan lebih bebas dan berkecuali daripada ahli-ahli yang ada sekarang?

Mengenai ahli-ahli Parlimen sebagai ahli SPK, selain daripada apa yang saya telah sebutkan di atas, saya katakan, melainkan beberapa orang seperti anak-anak mendiang Karpal Singh, berapa orangkah yang membaca alasan penghakiman?

Mereka tidak tahu prestasi Hakim-Hakim yang hendak dinaik pangkat itu. Bagi mereka, sesiapa yang namanya selalu keluar dalam media massa adalah terkenal.

Seorang Hakim yang memberi penghakiman yang memihak kepada partinya adalah baik, jika sebaliknya, tidak. Itulah ukuran yang akan digunanya. – Lihat Pemilihan Calon-calon Hakim Oleh Parlimen: Satu Ulasan.

Berlainan daripada Hakim-Hakim dan mantan-mantan Hakim yang melihat sendiri prestasi pegawai-pegawai kehakiman dan perundangan dan peguam-peguam yang hendak dilantik menjadi Pesuruhjaya Kehakiman, ahli-ahli Parlimen itu juga tidak mengetahui prestasi mereka sebagai peguamcara dan peguambela. Mereka juga akan bergantung kepada laporan media massa: siapa yang namanya selalu keluar, baguslah dia.

Pada pandangan saya, peruntukan yang ada sekarang tidak perlu dipinda. Tetapi, jika mereka dikehendaki dilantik oleh Yang di-Pertuan Agong, tidak mengapalah. Yang lain janganlah dipinda.

Dengan peruntukan yang ada sekarang pun, seorang peguam yang sudah bersara sepenuhnya, yang namanya sudah tidak digunakan lagi oleh firma lamanya dan dia tidak mempunyai apa-apa saham lagi dalam firma itu atau yang lainnya, boleh dilantik sebagai ahli SPK.

Saya percaya selain daripada beberapa nama yang saya telah sebutkan itu, tidak ada sesiapa yang mengetahui hal ini. Diharapkan maklumat dan pencerahan ini akan memberi manfaat kepada semua yang akan membuat keputusan mengenainya.

Tun Abdul Hamid Mohamad
Bekas Ketua Hakim Negara

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Jangkitan Covid-19 di Selangor naik semula, 16,452 kes aktif, 71 di ICU

Lima negeri hari ini melaporkan peningkatan jangkitan harian Covid-19 dalam tempoh 24 jam sehingga 12 tengah hari tadi, dengan kes di Selangor kembali naik dua hari berturut-turut.

Dalam tempoh itu, Selangor merekodkan 1,134 kes baharu berbanding 1,021 kes semalam, menurut statistik dikeluarkan Jabatan Kesihatan Negeri.

Angka itu menjadikan keseluruhan kes positif di negeri itu sebanyak 772,314 kes dengan sehingga semalam seramai 744,861 pesakit telah sembuh, dan 9,867 kematian, termasuk 2,094 pesakit meninggal dunia sebelum sempat dirawat di hospital (BID).

Sehingga semalam, Selangor merekodkan 16,452 kes aktif, dengan 14,647 pesakit menjalani kuarantin di rumah; 840 ditempatkan di PKRC; 894 dimasukkan ke hospital; dan 71 pesakit dirawat di unit rawatan rapi (ICU), termasuk 43 yang memerlukan alat bantuan pernafasan.

Sebanyak 76 kluster juga dilaporkan masih aktif di negeri itu, termasuk 44 daripadanya adalah kluster tempat kerja, pendidikan (19), komuniti (enam), kumpulan berisiko tinggi (lima kluster), dan di pusat tahanan.

Bagi negeri lain yang mencatat peningkatan kes baharu hari ini, Perak merekodkan 234 kes baharu hari ini berbanding 139 kes semalam; diikuti Terengganu (205 kes baharu, 183 semalam); Negeri Sembilan (202 kes baharu, 159 semalam); dan Labuan (14 kes baharu, 12 semalam).

Sementara itu, Ketua Pengarah Kesihatan Tan Sri Dr Noor Hisham Abdullah berkata tujuh kluster baharu dikesan dalam tempoh 24 jam sehingga 12 tengah hari tadi.

Menurutnya jumlah itu menjadikan keseluruhannya 6,056 kluster dikesan sejak awal tahun lalu dengan 5,810 kluster telah ditamatkan dan 246 lagi masih aktif.

Menurutnya daripada 3,900 jangkitan baharu yang dilaporkan hari ini, seramai 86 pesakit adalah dalam kategori 3, 4 dan 5, manakala 3,814 lagi kategori 1 dan 2.

“Seramai 4,552 pesakit disahkan sembuh hari ini menjadikan kumulatif 2,615,162 berbanding 2,703,140 kumulatif kes positif,” katanya.

Beliau berkata sebanyak 3,881 kes hari ini adalah jangkitan tempatan yang turut melibatkan 189 bukan warga Malaysia, dan 19 kes import, termasuk tiga bukan warganegara.

Sehingga hari ini, katanya 384 pesakit masih dirawat di ICU dengan 213 daripadanya memerlukan alat bantuan pernafasan.

Sementara itu, Dr Noor Hisham juga mengingatkan orang ramai supaya sentiasa peka dengan panggilan daripada Kementerian Kesihatan (KKM) untuk menerima suntikan dos penggalak.

“Sehingga 14 Disember 2021, sebanyak 3,944,858 dos penggalak Covid-19 telah diberikan. Bagi mempercepatkan lagi pemberian dos penggalak ini, KKM memberi pemakluman kepada penerima dos penggalak dengan penghantaran tarikh temujanji melalui khidmat pesanan ringkas (SMS) atau melalui aplikasi MySejahtera,” katanya.

KKM telah meluluskan pemberian dos penggalak Covid-19 sejak November 2021, dimulakan dengan kelompok tertentu yang menjadi keutamaan iaitu individu berusia 40 tahun dan ke atas; individu berusia 18 tahun dan ke atas yang mempunyai komorbiditi; penghuni dan petugas di Pusat Jagaan Kesihatan Jangka Panjang; ibu mengandung; dan individu dengan keperluan ke luar negara.

“Sekiranya terlepas tarikh temujanji yang diberikan, adalah disarankan agar menghadirkan ke Pusat Pemberian Vaksin (PPV) terdekat untuk pendaftaran senarai menunggu,” katanya.


MCA akui tiada kerusi berunding kerusi hadapi PRN

MCA sedang mempertimbangkan beberapa pilihan untuk parti itu menghadapi enam Pilihan Raya Negeri (PRN) akan datang iaitu Negeri Sembilan, Pulau Pinang, Selangor, Terengganu, Kelantan dan Kedah.

Presidennya, Datuk Seri Dr Wee Ka Siong berkata antara pilihan itu berkempen untuk rakan-rakan parti komponen MCA di bawah Barisan Nasional (BN) tetapi tidak bertanding dalam PRN, menurut laporan Bernama.

“Dari 2008 sehingga kini, kami mengalami lebih banyak kekalahan daripada kemenangan di enam negeri ini. Dalam keadaan ini, MCA langsung tidak mempunyai kuasa rundingan dan akan menghadapi proses rundingan yang sangat sukar,” katanya ketika berucap melancarkan sambutan ulang tahun ke-74 parti itu di sini hari ini.

Turut hadir bekas Presiden MCA Tan Sri Liow Tiong Lai, Timbalan Presiden Datuk Dr Mah Hang Soon serta kepimpinan tertinggi parti termasuk kedua-dua sayap Wanita dan Pemuda.

Beliau berkata pilihan lain bertanding di kerusi tradisi di enam negeri itu atau berusaha untuk bilangan kerusi minimum.

Wee berkata parti berusia 74 tahun itu juga perlukan golongan muda sebagai pengganti parti bagi mengembalikan kekuatannya ke arah yang lebih baik.

“Kita sering mengatakan bahawa generasi muda kita adalah masa depan negara tetapi ia tidak boleh sekadar slogan. Kita memerlukan orang muda untuk menjadi pengganti kita dalam platform politik ini,” katanya.

Terdahulu, ahli parti itu turut bertafakur selama satu minit sempena pemergian Presiden keempat MCA Tan Sri Lee San Choon, semalam.

MCA, Wee Ka Siong, ulang tahun ke-74, pilihan raya negeri, pilihan


Khairuddin keluar sementara: Nak gelak atau teriak, kata MB Kedah

Pengarah Pilihan Raya PAS Pusat Datuk Seri Muhammad Sanusi Md Nor tidak tahu sama ada hendak ketawa atau menangis ketika mengulas kenyataan Datuk Dr Mohd Khairuddin Aman Razali yang mendakwa keluar sementara daripada parti itu.

“Saya pun nak gelak ka nak teriak (menangis)… nak berhenti sat (sementara) lepas itu nak masuk balik… tak boleh,” kata Muhammad Sanusi pada sidang media di Wisma Darul Aman, Alor Setar, hari ini.

Beliau berkata demikian ketika diminta mengulas kenyataan bekas Ahli Parlimen PAS Kuala Nerus itu yang mengisytiharkan keluar daripada PAS serta-merta dua hari lalu, tetapi malam tadi berkata beliau hanya berhenti sementara sebagai ahli parti itu.

Selain enggan melepaskan jawatan Ahli Parlimen, Khairuddin juga menegaskan tidak akan sama sekali menyertai UMNO atau bersedia menubuhkan sebuah parti baharu.

Dalam temu bual khas Ruang Bicara di Bernama TV, malam tadi, Khairuddin berkata ada perkara yang beliau tidak boleh nyatakan dan betulkan selagi masih berada di dalam PAS kerana parti mempunyai perlembagaan dan disiplin sendiri.

“Ada banyak kecelaruan dalam parti , saya tidak salahkan ahli, ini bukan isu membabitkan ahli akar umbi atau kepemimpinan di kawasan atau bukan Dewan Undangan Negeri (DUN), negeri tetapi ini isu pengurusan parti peringkat pusat,” katanya. Berita berkaitan

Mengulas lanjut, Muhammad Sanusi yang juga Menteri Besar Kedah berkata ‘berhenti sementara’ daripada menjadi ahli PAS tidak wujud dalam perlembagaan parti itu.

“Kadang-kadang ada orang ingat dia orang pandai, itu yang masalah…dia seorang pandai, orang lain tak reti (tahu). Sebenarnya, keputusan kolektif lebih baik daripada pandangan satu orang. Masalahnya, apabila satu orang itu dia lebih betul daripada pandangan ramai,” katanya.

Beliau turut mengkritik tindakan Khairuddin yang muncul di televisyen dalam wawancara di BernamaTV membicarakan keputusannya meninggalkan PAS.

“Tak perlu buat benda-benda masuk TV, keluar PAS cukuplah tak bersetuju dan menentang keputusan kepimpinan, hang sudah terkeluar daripada PAS. Pakai niat sahaja tak mahu patuh, tak mahu ikut kepimpinan PAS, (sudah) terkeluar daripada PAS,” katanya.


Zahid sahkan PRN Johor mungkin dalam masa terdekat, enggan layan rayuan Anwar

Walaupun cikgunya, Datuk Seri Anwar Ibrahim merayu agar Pilihan Raya Negeri (PRN) Johor tidak diadakan dalam masa terdekat, namun Presiden UMNO Datuk Seri Ahmad Zahid Hamidi enggan melayan permintaan tersebut.

Zahid nampaknya sudah tidak lagi mahu bekerjasama dengan Ketua Pembangkang itu apabila memberi bayangan kemungkinan PRN Johor mungkin diadakan dalam masa terdekat dan UMNO sudah bersiap-sedia sepenuhnya sekiranya Dewan Undangan Negeri (DUN) dibubarkan nanti.

Katanya, jentera pilihan raya UMNO di Johor juga bersiap sedia menghadapi kemungkinan berlaku PRN Johor jika desas-desus mengenainya menjadi kenyataan.

“Kesiapsiagaan jentera kita adalah dengan melakukan pendekatan operasi di beberapa tempat serta dilihat menerusi kejayaan beberapa PRN lalu.

“Bukan sesuatu di luar kebiasaan PRN Johor untuk kami menyertainya,” katanya dipetik laporan BH.

Anwar sebelum ini membantah sebarang langkah untuk mengadakan PRN Johor ketika rakyat baharu sahaja berdepan bencana banjir dan masih bergelut dengan penularan Covid-19.

Terdahulu, Zahid menerima memorandum ‘Notice of Liability’, bantahan terhadap Akta 342 daripada Persatuan Pengguna Islam Malaysia (PPIM) dan gabungan badan bukan kerajaan (NGO) di Ibu Pejabat UMNO, Menara Dato Onn, hari ini.

Media sebelum ini melaporkan Majlis Kerja Tertinggi (MKT) UMNO memberi lampu hijau kepada parti itu untuk bersiap sedia menghadapi PRN Johor bagi mencari mandat baharu mendirikan kerajaan lebih stabil berbanding majoriti satu kerusi ketika ini.

Kerajaan Johor ketika ini memiliki majoriti tipis satu kerusi menerusi 28 DUN berbanding 27 di blok pembangkang dan dianggap ‘goyah’ selepas kematian bekas Menteri Besar yang juga Ahli DUN (ADUN) Kempas, Allahyarham Datuk Osman Sapian.

Barisan Nasional (BN) pada PRN Melaka November lalu memenangi 21 daripada 28 kerusi DUN, sekali gus meyakinkan UMNO untuk menghadapi PRN Johor.


Siapa ‘jerung’ di belakang skandal kapal tempur: Rafizi tanya Najib

Timbalan Presiden PKR Rafizi Ramli membayangkan wujud perancangan tersusun dari awal untuk memastikan penyelewengan dana projek kapal tempur pesisir pantai (LCS) dapat disembunyikan melalui pelbagai transaksi yang rumit.

Menurutnya ini termasuk mewujudkan dua lapisan subkontraktor sedangkan Boustead Naval Shipyard Sdn Bhd (BNS) boleh saja menguruskan projek ini dengan sendiri.

“Sebab itu, saya tegaskan sekali lagi bahawa bukti-bukti setakat ini menunjukkan penyelewengan dalam projek LCS telah dirancang dari awal, termasuk dengan mewujudkan syarikat-syarikat yang atas kertas nampak milik Lembaga Tabung Angkatan Tentera (LTAT) tetapi dikawal oleh individu-individu tertentu.

“Persoalan paling besar, siapa jerung besar di belakang individu-individu tertentu yang mempunyai pengaruh dan kuasa sebegitu rupa?,” katanya merujuk kepada kenyataan bekas Perdana Menteri ketika projek itu dilaksanakan, Datuk Seri Najib Razak.

Rafizi berkata beliau telah mendedahkan bagaimana projek kapal LCS menggunakan dua lapis subkontraktor iaitu Contraves Advanced Devices Sdn Bhd (CAD) dan Contraves Electrodynamics Sdn Bhd (CED) sehingga menyebabkan kos naik tiga kali ganda (kos sebenar dari DCNS hanya RM397 juta tetapi yang dituntut daripada kerajaan oleh subkontraktor adalah RM1.2 bilion).

Katanya seperti yang diduga, Najib dengan cepat menjawab bahawa subkontraktor CAD dan CED adalah syarikat-syarikat bersekutu LTAT.

“Beliau langsung tidak menjawab isu komisen 200 peratus yang saya timbulkan, cukup sekadar membayangkan dia tidak terbabit dalam skandal ini kerana subkontraktor CAD dan CED adalah syarikat-syarikat bersekutu LTAT.”

Maka, untuk menjawab Najib, saya simpulkan dan timbulkan perkara-perkara ini:

1. Atas campur tangan siapa yang begitu berani hingga Boustead/BNS melepaskan kawalan ke atas subkontraktor CAD/CED kepada bukan rakyat Malaysia sedangkan Boustead memegang saham majoriti?; dan

2. Atas pengaruh dan campur tangan siapa yang membawa masuk RAD sedangkan maklumat pada ketika itu menunjukkan mereka tidak ada kepakaran sepenuhnya untuk mengendalikan projek ini?

Rafizi turut menyenaraikan latar belakang pembabitan LTAT (melalui Boustead) di dalam CAD:

Ini, kata Rafizi adalah satu tindakan yang tidak masuk akal kerana dalam mana-mana aturan syarikat yang mempunyai dua pemegang saham berbeza, kawalan pengurusan dipegang oleh pemegang saham majoriti.

“Akibat dari keputusan tidak masuk akal itu, CAD hanya dimiliki oleh Boustead (dan LTAT) atas kertas sahaja.

“Ketua Pegawai Eksekutif (CEO) dan Ketua Pegawai Kewangan (CFO), dua jawatan pengurusan paling penting di dalam CAD dipersetujui dilantik oleh RAD (bukannya Boustead/LTAT). CEO CAD adalah Gordon Hargreave yang mewakili RAD.

“Selain dari mengawal pengurusan CAD, wakil-wakil RAD juga diberi kuasa menandatangani cek dan meluluskan perbelanjaan tanpa perlu merujuk kepada wakil BHIC di dalam CAD,” katanya.

Berita berkaitan Subkontraktor CAD, CED milik Boustead tapi dikawal bukan rakyat Malaysia


Alasan elak berpecah bakal makan diri UMNO sendiri: Penganalisis

Penganalisis politik yakin lebih ramai akar umbi UMNO akan membuat aduan kepada Pendaftar Pertubuhan (ROS) berkaitan usul tambahan Perhimpunan Agung (PAU) 2022 baru-baru ini, yang meluluskan dua jawatan tertinggi parti tidak dipertandingkan pada pemilihan Mei depan.

Malah, alasan pemimpin kanan UMNO yang menyokong usul itu – kononnya bagi mengelak perpecahan – ditolak, sebaliknya aduan kepada ROS itu sendiri bagi penganalisis boleh membawa kepada perpecahan dalam parti keramat Melayu itu.

Penganalisis politik dari Universiti Kebangsaan Malaysia (UKM) Dr Jamaie Hamil berpendapat usaha menghalang perpecahan parti dengan menafikan pertandingan seperti diputuskan PAU 2022 itu sendiri berpotensi mencetuskan kesan sebaliknya.

Laporan BH memetik beliau sebagai berkata hasrat supaya tidak berlaku perpecahan dengan tiadanya pertandingan dua jawatan tertinggi UMNO – presiden dan timbalan presiden – kini mencetuskan impak yang berbeza.

Beliau juga menjangkakan akan ada lebih ramai lagi yang akan mengambil tindakan yang sama seperti dilakukan dua ahli yang sudah membuat aduan kepada ROS.

“Ini adalah perkara biasa, dalam situasi parti yang lemah sekarang, bukan lagi menjadi parti dominan yang ada kuasa besar dalam parti dan kerajaan, maka akan ada kelompok yang tidak puas hati, seterusnya akan berpakat membuat laporan ke atas kepemimpinan sedia ada.

“Ini bukan saja akan berlaku dalam UMNO, tetapi pernah terjadi kepada PKR, mahu pun DAP dan PAS. Malah, perpecahan dan keretakan ini akan jelas dan mudah berlaku ke atas sebuah parti yang dilihat dalam keadaan lemah dan tidak punya kuasa,” katanya menurut laporan itu.

Beliau berkata demikian mengulas mengenai kemelut pasca PAU 2022 yang menyaksikan tindakan terkini, dua ahli UMNO membuat aduan kepada ROS kerana tidak berpuas hati dengan keputusan perhimpunan itu supaya dua jawatan tertinggi parti tidak dipertandingkan.

Semalam Ahli UMNO dalam Bahagian Kuala Nerus, Terengganu, Muhammad Aizat Fikri Mohd Nasir dan ahli UMNO dari Negeri Sembilan, Muhammad Fiqri Firdaus Muhammad Rom, menghantar notis bantahan kepada ROS.

Notis bantahan itu dibuat kedua-dua mereka selepas beranggapan usul tambahan berkaitan dua jawatan tertinggi UMNO tidak dipertandingkan tidak sah dan bertentangan dengan Perlembagaan UMNO.

Jamaei yang juga Pensyarah Kanan Program Sains Politik UKM, menjangkakan unsur perpecahan akan jelas apabila berlaku pemecatan jawatan.

“Apabila mereka itu sama ada ahli bahagian dan cawangan, serta pemimpin berpengaruh dipecat maka ini semakin mempersulitkan parti untuk disatukan semula, kerana perpecahan ini banyak membawa kerosakan kepada parti.

“Untuk membaiki perpecahan akan memakan masa dan banyak korban lebih-lebih lagi ia akan memberi kesan kepada kredibiliti pemimpin yang mempunyai masa depan,” katanya.


Kerajaan perlu dedah semua laporan dalam skandal projek LCS, gesa C4

Laporan berhubung pelaksanaan projek kapal tempur pesisir (LCS) perlu didedahkan kerajaan kepada umum, gesa badan pemantau rasuah.

Pusat Memerangi Rasuah dan Kronisme (C4 Center) berkata laporan itu perlu didedah memandangkan projek kontroversi itu terpalit dengan pelbagai masalah, malah sudah membelanjakan lebih RM6 bilion wang rakyat tetapi tiada kapal yang siap.

“Pada 26 Mei lalu, Boustead Naval Shipyard Sdn Bhd (BNS) anak syarikat Boustead Holding Berhad (BHB), menandatangani kontrak tambahan keenam untuk pemerolehan LCS iaitu mengurangkan penghantaran daripada enam kapal LCS kepada lima unit kapal namun kos keseluruhan projek berkenaan meningkat daripada RM9.13 bilion kepada RM11.2 bilion.

“Sehingga kini banyak persoalan berkaitan isu LCS ini masih belum terjawab termasuk pendedahan daripada kerajaan terhadap pihak yang bertanggungjawab membuat keputusan berlaku ketirisan,” katanya dalam satu kenyataan hari ini.

Katanya, C4 Center menyokong langkah Kementerian Kewangan yang mengumumkan penubuhan syarikat bertujuan khas (SPV) bagi mengambil alih syarikat bertanggungjawab terhadap projek pembinaan LCS bertujuan menjamin prrojek yang tergendala itu disiapkan.

“Langkah berkenaan adalah satu tindakan yang wajar bagi memastikan projek LCS tidak menghadapi sebarang halangan dan kelewatan seperti yang dihadapi sebelum ini.

“Bagaimanapun, C4 Center mempersoalkan mengapakah pihak yang bertanggungjawab dalam kegagalan dan kelewatan penghantaran LCS masih belum dihadapkan ke muka pengadilan dan adakah kerajaan dapat menjamin sebarang salah laku rasuah tidak akan berulang lagi pada masa akan datang,” katanya.

Sebelum ini Menteri Pertahanan, Datuk Seri Mohamad Hasan, memaklumkan Jawatankuasa Pemantauan Projek (PMC) dipengerusikan bersama Ketua Setiausaha Perbendaharaan dan Ketua Setiausaha Kementerian Pertahanan (MINDEF) akan memantau pelaksanaan projek LCS.

Mohamad dilaporkan berkata laporan berkala kepada Jemaah Menteri akan disediakan seperti syarat disediakan Ketua Audit Negara dan pelaporan berkala kepada Parlimen melalui Jawatankuasa Kira-Kira Wang Negara (PAC) sekurang-kurangnya tiga bulan sekali supaya kemajuan projek dapat dipantau bersama semua pihak.

C4 Center turut mencadangkan supaya laporan pemantauan oleh PMC dan PAC didedahkan secara terbuka mengikut jangkamasa seperti ditetapkan, selain siasatan yang dijalankan oleh SPRM boleh diakses orang ramai serta setiap perkembangan semasa siasatan berhubung LCS sentiasa dikemaskini.

Pembinaan kapal LCS terpalit kontroversi apabila PAC mendedahkan tiada seunit pun sudah disiapkan walaupun kerajaan sudah membelanjakan RM6.083 bilion kepada Boustead Naval Shipyard Sdn Bhd (BNS).


Kit Siang rela kalah PRN Melaka kerana prinsip, integriti politik

Pakatan Harapan (PH) terus diasak DAP berhubung isu bekas Ahli Dewan Undangan Negeri (ADUN) yang khianat dipilih sebagai calon Pilihan Raya Negeri (PRN) Melaka.

Selepas Datuk Norhizam Hassan Baktee (Pengkalan Batu) ditolak dari menjadi calon PH, hari ini pemimpin veteran DAP, Lim Kit Siang pula menggesa agar tiga lagi bekas ADUN tidak diambil sebagai calon.

Ini kerana, menurut Kit Siang kesemua ADUN yang menjadi punca kepada kejatuhan kerajaan Melaka merupakan individu yang tidak bermoral.

“Saya berpendapat bahawa mereka adalah ADUN Melaka yang tidak bermoral hingga menyebabkan berlakunya PRN Melaka, mereka tidak seharusnya menjadi calon PH,” katanya dalam kenyataan.

Selain itu, Kit Siang yang merupakan Ahli Parlimen (MP) Iskandar Puteri turut bertegas sekiranya PH kalah dalam PRN ia disebabkan kekalahan kerana berpegang pada prinsip dan integriti politik dan bukan menang hasil bekerjasama dengan kleptokrat, oportunis atau penjahat.

“Dikatakan bahawa untuk mencapai kemenangan di Melaka, kita mesti bergabung dengan sesiapa sahaja yang boleh memberikan kemenangan kepada PH.

“Sekiranya diberi pilihan, antara kemenangan hasil bekerjasama dengan kleptokrat, oportunis dan penjahat atau kalah kerana konsisten dengan prinsip dan integriti politik, saya akan memilih pilihan yang terakhir.

“PH tidak boleh kehilangan pegangan moralnya dengan membiarkan tiga ADUN bertanding sebagai calon PH dalam PRN Melaka,” katanya.

PRN Melaka akan mengadakan hari penamaan calon pada 8 November disusuli dengan hari mengundi pada 20 November ini.


1.6 peratus kes baharu Covid-19 hari ini kategori 3 hingga 5

Hanya 1.6 peratus atau 68 individu daripada 4,343 yang dijangkiti Covid-19 dalam tempoh 24 jam sehingga 12 tengah hari tadi, adalah pesakit kategori 3, 4, dan 5.

Ketua Pengarah Kesihatan Tan Sri Dr Noor Hisham Abdullah berkata 4,275 pesakit lagi terdiri daripada kategori 1 dan 2 iaitu tidak bergejala dan bergejala tanpa radang paru-paru.

Kategori 3 ialah bergejala dengan radang paru-pari; kategori 4 (bergejala dengan radang paru-paru dan memerlukan bantuan oksigen); dan kategori 5 (pesakit kritikal dengan komplikasi kepada pelbagai organ memerlukan alat bantuan pernafasan).

Menurutnya, seramai 554 pesakit dirawat di unit rawatan rapi dengan 272 daripadanya memerlukan alat bantuan pernafasan.

Beliau berkata seramai 5,190 pesakit disahkan sembuh hari ini menjadikan kumulatif sejak awal tahun lalu kepada 2,412,395 kes sembuh berbanding 2,506,309 kumulatif positif.

Sementara itu, Dr Noor Hisham memaklumkan tujuh kluster baharu dikesan dalam tempoh 24 jam itu menjadikan keseluruhannya 5,806 kluster dengan 5,481 telah ditamatkan dan 325 masih aktif.

Tiga daripada kluster itu membabitkan komuniti iaitu masing-masing satu di Tumpat, Kelantan dengan 17 individu daripada 27 yang disaring; Mersing, Johor (16 individu, 47 saringan); dan Ranau, Sabah (52 individu positif daripada 118 yang disaring).

Tiga kluster tempat kerja pula masing-masing dikesan di Timur Laut, Pulau Pinang membabitkan 31 individu daripada 106 saringan; Kluang, Johor (29 individu daripada 95 yang disaring); dan Alor Gajah, Melaka (32 individu positif daripada 52 saringan).

Melaka turut merekodkan satu kluster pendidikan tinggi iaitu di Jasin yang melibatkan 23 daripada 92 individu yang disaring.


Najib dakwa saman 1MDB AS$8 bilion salah guna proses mahkamah

Datuk Seri Najib Razak mendakwa bahawa saman sivil AS$8 bilion yang difailkan oleh 1Malaysia Development Berhad (1MDB) dan empat anak syarikatnya terhadap beliau adalah penyalahgunaan proses mahkamah, apabila nama pesalah sebenar yang menyebabkan kerugian besar dana kekayaan kerajaan itu, telah dikeluarkan daripada dikenakan tindakan undang-undang.

Bekas perdana menteri itu berkata tindakan 1MDB dan empat anak syarikatnya menimbulkan syak wasangka dan tindakan itu adalah tidak jujur di pihak mereka semasa memfailkan saman dengan mengekalkan nama beliau sebagai seorang daripada defendan, lapor Bernama.

Empat anak syarikat itu ialah 1MDB Energy Holdings Limited, 1MDB Energy Limited, 1MDB Energy (Langat) Limited, dan Global Diversified Investment Company Limited yang berpangkalan di British Virgin Islands (dahulunya dikenali sebagai 1MDB Global Investments Limited).

“Ia jelas daripada writ saman yang dipinda bahawa pesalah yang pada mulanya dinamakan telah disingkirkan. Ini menimbulkan syak wasangka dan tidak jujur di pihak plaintif dalam memfailkan saman ini, sekali gus penyalahgunaan proses,” dakwa Najib yang juga bekas Menteri Kewangan.

Bagaimanapun, Najib, 68, yang juga Pengerusi Penasihat Lembaga 1MDB, tidak menyatakan nama defendan, yang digugurkan daripada saman itu.

Najib berkata demikian dalam pernyataan pembelaannya yang difailkan pada 28 Mac sebagai tuntutan balas terhadap saman sivil 1MDB AS$8 bilion yang difailkan terhadapnya dan tujuh yang lain berhubung kerugian kewangan akibat dakwaan penyalahgunaan kuasa dan pelanggaran kewajipan fidusiari.

Ahli Parlimen Pekan itu juga menegaskan bahawa pernyataan pembelaan itu difailkan tanpa menjejaskan haknya untuk memfailkan permohonan interlokutori lanjut seperti meminda pembelaan atau membatalkan keseluruhan saman.

“Ketika ini, pernyataan pembelaan ini juga difailkan tanpa menjejaskan hak defendan pertama untuk berdiam diri berkaitan perbicaraan kes jenayah (1MDB) yang sedang berjalan,” katanya.

Pada awalnya, 15 individu termasuk Najib telah dinamakan dalam kes saman itu. Bagaimanapun, tujuh – bekas CEO Mohd Hazem Abdul Rahman dan Datuk Shahrol Azral Ibrahim Halmi; bekas Pengarah Tan Sri Che Lodin Wok Kamaruddin, Tan Sri Ismee Ismail, Tan Sri Ong Gim Huat dan Ashvin Jethanand Valiram, dan bekas Ketua Pegawai Kewangan Azmi Tahir telah digugurkan.

Defendan lain dalam saman itu termasuk Najib, ialah Loo Ai Swan, Tang Keng Chee, Geh Choh Heng, Vincent Beng Huat Koh, Nik Faisal Ariff Kamil, Kelvin Tan Kay Jin dan Radhi Mohamad.

Setakat ini, Ismee, Shahrol Azral, Mohd Hazem, dan Azmi turut memberi keterangan sebagai saksi pendakwaan dalam perbicaraan jenayah yang sedang dihadapi bekas perdana menteri itu membabitkan kes rasuah 1MDB bernilai RM2.3 bilion.

Saman AS$8 bilion itu merupakan antara 22 saman sivil yang difailkan bagi menuntut lebih AS$23 bilion bagi pihak 1MDB dan bekas anak syarikatnya SRC International Sdn Bhd terhadap beberapa individu yang didakwa terlibat dalam skandal kewangan itu.


Mahkamah mungkin bebas Zahid kerana dia TPM: Ulas Dr Mahathir

Presiden UMNO Datuk Seri Ahmad Zahid Hamidi yang berdepan 47 tuduhan rasuah, pecah amanah dan pengubahan wang haram, tidak sepatutnya dilantik sebagai Timbalan Perdana Menteri (TPM) kerana langkah itu akan memberi tekanan kepada badan kehakiman.

Bekas Perdana Menteri dua kali, Tun Dr Mahathir Mohamad berpendapat jawatan TPM sebagai orang kedua tertinggi dalam pentadbiran negara akan menganggu mahkamah yang mungkin terpaksa membuat keputusan memihak kepadanya.

Menurutnya jawatan itu juga memberi tekanan kepada institusi kehakiman untuk menjalankan tugas secara adil dan tanpa gentar dalam kes mahkamah dihadapi Pengerusi Barisan Nasional (BN) itu.

Beliau juga menegaskan, Zahid sepatutnya tidak diberikan sebarang jawatan dalam kerajaan kerana berdepan tuduhan rasuah, pecah amanah dan pengubahan wang haram di mahkamah ketika ini.

“Sepatutnya (pelantikan) itu tidak dilakukan kerana dia sedang menghadapi tindakan mahkamah dan ada kemungkinan dia akan didapati bersalah dan dihukum.

“Orang sebegini tidak sepatutnya diberi jawatan yang begitu tinggi kerana Timbalan Perdana Menteri adalah orang yang akan ambil alih tugas Perdana Menteri jika sesuatu berlaku dan kita akan dapat seorang Perdana Menteri yang masih berdepan tuduhan mahkamah.

“Orang melihat oleh kerana Timbalan Perdana Menteri, mahkamah tidak boleh mengambil tindakan terhadapnya. Ini akan mengganggu pihak mahkamah untuk membuat keputusan. Mungkin mereka akan dapat tekanan dan undang-undang mungkin diketepikan.

“Ini bermakna dalam negara kita, tiada lagi kedaulatan undang-undang, pemerintahan yang mengutamakan kepentingan orang tertentu dan menyebabkan kerajaan tidak dihormati oleh rakyat,” katanya dalam temu bual eksklusif bersama BH baru-baru ini yang diterbitkan hari ini (24 Disember 2022).

Beliau berkata demikian ketika ditanya mengenai kesan pelantikan Ahmad Zahid yang masih dibicarakan di mahkamah sebagai Timbalan Perdana Menteri dalam Kabinet kerajaan perpaduan pimpinan Perdana Menteri, Datuk Seri Anwar Ibrahim.

Pada 24 Januari lalu, Mahkamah Tinggi memerintahkan Ahmad Zahid membela diri terhadap 47 tuduhan rasuah, pecah amanah dan pengubahan wang haram dana Yayasan Akalbudi, selepas pihak pendakwaan berjaya menimbulkan kes ‘prima facie’ bagi semua tuduhan terbabit.

Mengulas lanjut, Dr Mahathir menegaskan Ahmad Zahid juga sepatutnya meletak jawatan Presiden UMNO dan menolak lantikan sebagai Timbalan Perdana Menteri selepas parti pimpinannya kalah teruk dalam Pilihan Raya Umum Ke-15 (PRU15).

“Dulu selepas PRU-14, Datuk Seri Najib Razak sebagai Presiden UMNO selepas kalah dan kemungkinan dihadapkan ke mahkamah, dia letak jawatan. Sepatutnya Ahmad Zahid juga buat demikian kerana dia punya masalah yang sama dengan Najib, maka dia patut tak pegang apa-apa jawatan.

“Selepas itu baru kita dapati mahkamah tidak terganggu dengan tekanan, bahawa orang ini adalah pembesar dan undang-undang untuk pembesar tidak patut dikenakan seperti orang biasa,” katanya.


PM ulangi sokongan kepada Hajiji, gesa henti usaha jatuhkan GRS

Perdana Menteri Datuk Seri Anwar Ibrahim meminta semua pihak supaya menghentikan segala sengketa politik di Sabah dan memberi ruang kepada Ketua Menteri Datuk Seri Hajiji Noor untuk mentadbir serta memajukan negeri itu.

Gesaan itu dibuat selepas terdapat usaha pemimpin UMNO yang cuba menjatuhkan kerajaan Gagasan Rakyat Sabah (GRS), namun langkah tersebut digagalkan selepas beberapa Ahli Dewan Undangan Negeri (ADUN) daripada parti itu yang tidak sehaluan dengan Pengerusinya, Datuk Seri Bung Mokhtar Radin.

Beliau berkata semua pihak tidak sepatutnya menjadikan politik sebagai medan permusuhan dan adu domba yang tidak berkesudahan di negeri itu sebaliknya mereka perlu berganding bahu tanpa mengira latar belakang politik bagi memajukan Sabah.

“Ada mandat sekarang, gunakan mandat itu untuk jaga negeri ini, pimpinan dipilih, kita pegang amanah bukan khianat, kalau rasa nak bertarung tunggu masa pilihan raya kita bertarung.

“Sekarang bukan masa bertarung, sekarang masa menjalankan amanah mentadbir negeri dan mengangkat martabat negeri serta rakyat,” katanya menurut laporan Bernama.

Anwar terdahulu menyampaikan amanat kepada penjawat awam negeri dan Persekutuan di Pusat Konvensyen Antarabangsa Sabah di sini hari ini.

Turut hadir Hajiji, Menteri Dalam Negeri Datuk Seri Saifuddin Nasution Ismail dan Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas) Datuk Armizan Mohd Ali.

Anwar berkata dalam Belanjawan 2023 yang dibentangkan beliau pada Jumaat lepas, antara perkara yang diberi penekanan penting ialah menghapuskan kemiskinan tegar dan kira-kira 130,000 orang kini berada dalam kategori itu.

“Ramai (miskin tegar) di Sabah, jadi dengan apa cara juga, seluruh kekuatan Persekutuan dan negeri kita selamatkan rakyat ini… ini kita katakan tekad politik, bila kita ada tekad politik, kekal jujur, masalahnya daripada diri sendiri, mahu atau tidak, saya percaya rakyat Sabah komited dalam perkara ini,” katanya lagi.


Kes baharu melonjak lepasi 5,000, kadar jangkitan membimbangkan

Jangkitan baharu Covid-19 di seluruh negara dalam tempoh 24 jam hingga 12 tengah hari tadi melonjak tinggi melepasi angka 5,000 susulan penularan meluas dalam kalangan institusi pendidikan sejak awal Januari lalu.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu sebanyak 5,439 kes baharu direkodkan berbanding 4,744 yang dicatat semalam.

Angka itu menjadikan kumulatif positif sejak awal 2020 lalu meningkat kepada 2,850,408 kes, katanya.

Sehingga semalam, seramai 2,766,254 pesakit telah sembuh, manakala 31,930 kes kematian akibat komplikasi Covid-19 dilaporkan.

Sementara itu, menurut perkongsian dalam laman Facebooknya kadar kebolehjangkitan atau Ro/Rt bagi seluruh negara pada jangkaan kes harian semalam semakin membimbangkan apabila melonjak kepada 1.13 Rt berbanding 1.09 pada Selasa.

Malaysia menggunakan ukuran kadar kebolehjangkitan atau nilai R-naught (Rt) bagi menentukan berapa cepat virus Covid-19 boleh merebak. Dalam kata lain jumlah individu yang positif dijangkiti secara purata oleh seorang kes positif.

Semakin rendah nilai itu, semakin kurang kemungkinan jangkitan bagi setiap kes positif.

Namun menurut pakar kesihatan, kadar kebolehjangkitan berapa pada tahap membimbangkan apabila ia melepasi nilai 1.00 dengan lebih ramai individu berpotensi untuk dijangkiti.

Berdasarkan perkongsian Dr Noor Hisham, hampir semua negeri mencatat nilai Rt melebihi 1.00, kecuali Terengganu (0.85) manakala Labuan, Sarawak dan Perlis merekodkan satu, 13, dan 17 kes.

Negeri Sembilan kekal mencatat nilai Rt tertinggi sebanyak 1.18, meningkat berbanding 1.13 kelmarin, diikuti Kedah (1.14); Johor (1.12); masing-masing 1.07 bagi Selangor serta Kuala Lumpur; Melaka (1.06); Kelantan (1.04); manakala Sabah, Pulau Pinang dan Pahang (1.02); Putrajaya (1.01); dan Perak (1.00).


Gardenia bakal naikkan harga produk, kali kedua tak sampai setahun

Gardenia Bakeries (KL) Sdn Bhd (Gardenia KL) dilaporkan akan menaikkan harga bagi 53 produk keluarannya berkuat kuasa 1 September ini, menurut surat yang dikatakan akan diedar kepada peruncit mulai esok (29 Ogos)

Surat ditandatangani Ketua Pegawai Eksekutif Gardenia KL, Koh Chin Huat disiarkan dalam laman Facebook rasmi syarikat itu memaklumkan bahawa syarikat itu akan mengemas kini harga untuk semua produk yang tersenarai mulai 1 September 2022.

“Kami telah sedaya upaya mengekalkan harga juala tetapi disebabkan kenaikan harga bahan mentah yang meningkat secara berterusan, seperti tepung gandum dan lemak sayuran, ianya menyebabkan perubahan harga perlu dilaksanakan,” kata Koh dalam surat itu.

Dalam jawapan kepada satu soalan dibangkitkan pengguna di laman Facebook syarikat itu, Gardenia KL menjelaskan selain usaha berterusan dalam meningkatkan produktiviti dan kecekapan kami, kenaikan kos dan bahan-bahan mentah dan kos pengangkutan yang mendadak dalam beberapa tahun kebelakangan ini yang sangat ketara dan syarikat telahpun menyerap kenaikan kos tersebut.

“Kami ingin meyakinkan anda bahawa perubahan semula harga produk-produk kami akan menjadi pilihan terakhir setelah berusaha sedaya upaya melalui pelbagai cara bagi mencapai kecekapan dan produktiviti.

“Melihatkan keadaan tersebut, kami tidak mempunyai pilihan lain selain menyemak semula harga hanya pada produk-produk yang terjejas.

“Sudah menjadi polisi kami untuk memberikan yang terbaik kepada pengguna kami dan yakinlah bahawa kami akan terus melakukannya,” katanya.

Sebelum ini, Gardenia KL menaikkan harga 38 produk keluarannya berkuat kuasa 1 Disember tahun lalu.

Gardenia KL berkata, peningkatan ketara dalam kos pengeluaran dan bahan yang di luar kawalan mereka meletakkan syarikat itu dalam kedudukan sukar tanpa sebarang pilihan kecuali menyemak semula harga.

Gardenia KL memaklumkan amat terkesan dengan cabaran ketika pandemik Covid-19 dan berusaha sedaya upaya untuk menyerap kenaikan harga bahan mentah selama ini namun peningkatan ketara baru-baru ini menghadirkan cabaran berbeza.

Berikut adalah harga produk Gardenia yang akan dinaikkan mulai 1 September seperti dinyatakan dalam surat berkenaan:


Tajuddin sindir Zahid, kenapa tak gantung keahlian sampai mati saja?

Datuk Seri Tajuddin Abdul Rahman tampil dengan kenyataan pertamanya membidas Presiden UMNO, Datuk Seri Amad Zahid Hamidi selepas digantung keahlian UMNO selama enam tahun.

Ahli Parlimen Pasir Salak itu menyindir Zahid sepatutnya membuat keputusan dengan menggantung keahliannya sampai mati bukan hanya selama enam tahun kerana jika tidak mati, bimbang akan hidup balik semula.

“Kalau nak gantung, gantung bagi mati, itu OK. Kalau tak mati, nanti takut dia hidup balik,” katanya disambut ketawa Ahli Parlimen lain dalam Dewan Rakyat hari ini.

UMNO pada Jumaat mengumumkan keputusan tindakan disiplin yang diambil terhadap Tajuddin yang juga bekas ahli Majlis Tertinggi (MT) UMNO.

Isu itu timbul apabila Datuk Mahfuz Omar (PH-Pokok Sena) mencelah dan bertanya sama ada Tajuddin akan bertanding lagi pada pilihan raya umum ke-15 (PRU-15) kelak.

“Itu tiada masalah, kita masih UMNO. (Tindakan) gantung itu bukan gantung mati. Apa ada masalah?,” katanya.

Tajuddin dilihat agak kritikal dengan sering mengeluarkan kecaman terhadap Zahid, malah sebelum ini semasa sidang media meminta Zahid supaya berundur kerana memiliki kes mahkamah yang banyak.

Selain Tajuddin, Ketua UMNO Bahagian Alor Setar, Datuk Mohd Yusof Ismail juga turut menerima nasib sama dan aktivis politik, Datuk Zaharin Mohd Yasin dipecat daripada parti serta-merta.

Zahid nampaknya berterusan memberi tekanan dan desakan supaya Parlimen dibubarkan bagi memberi laluan PRU-15 diadakan segera.

UMNO juga pada Jumaat membuat ketetapan dengan memberi mandat kepada Perdana Menteri Datuk Seri Ismail Sabri Yaakob untuk mempersembahkan cadangan pembubaran Parlimen kepada Yang di-Pertuan Agong yang hendaklah diadakan pada masa terdekat.


9 kes Omicron di Korea Selatan

Korea Selatan melaporkan rekod harian baharu hari ini apabila mencatat 5,352 jangkitan Covid-19 dan 70 kematian, manakala sembilan kes varian Omicron di seluruh negara telah disahkan.

Agensi Kawalan dan Pencegahan Penyakit Korea (KDCA) hari ini berkata kadar kemasukan ke hospital sehingga semalam juga meningkat dengan pantas didahului oleh kes teruk Covid-19, dengan bilangan pesakit serius dan kritikal sebanyak 752 orang.

KDCA juga mengesahkan tiga kes Omicron baharu dikesan, menjadikan jumlah keseluruhan sembilan kes apabila pasangan yang telah menerima vaksinasi lengkap disahkan positif setelah melakukan perjalanan dari Nigeria minggu lalu.

Bagi menangani varian baharu itu, pihak berkuasa pada Jumaat mengumumkan keperluan kuarantin mandatori 10 hari untuk semua pengembara berkuat kuasa selama dua minggu, sekali gus menggantung sementara pengecualian kuarantin yang diberikan kepada individu yang lengkap divaksinasi.

Korea Selatan berdepan gelombang jangkitan terburuk sejak Julai, apabila kes harian berada di bawah 2,000 sehingga kerajaan beralih kepada ‘hidup bersama Covid-19’. Jangkitan kembali mencecah 5,000 kes buat kali pertama minggu ini, sekali gus memberi tekanan kepada sistem penjagaan kesihatan.

Sehingga kini, 91.7 peratus daripada populasi dewasa negara itu telah lengkap divaksinasi.

Korea Selatan kini merekodkan 467,907 kumulatif kes positif dengan 3,809 kematian sejak permulaan pandemik Covid-19.

Terdahulu kerajaan negara itu mengumunkan bahawa semua pengunjung ke restoran, pawagam dan tempat awam perlu menunjukkan sijil vaksinasi masing-masing sebelum memasuki premis itu mulai Isnin ini.

Perhimpunan awam di Greater Seoul turut dikurangkan kepada enam individu berbanding 10 orang sebelum ini, dan lapan hingga 12 penduduk yang tinggal di luar ibu kota itu.

Perdana Menteri Kim Boo-kyum memaklumkan pasukan tindak balas Covid-19 mengambil langkah sedemikian bagi mengurangkan risiko penularan Covid-19, terutama varian Omicron di dalam komuniti. – Agensi


Bursa Malaysia diniaga rendah pagi ini, ringgit pula dibuka tinggi

Ringgit dibuka lebih tinggi berbanding dolar Amerika Syarikat (AS) pada Isnin (15 Ogos) berikutan minat belian untuk mata wang tempatan berterusan, disokong oleh data pertumbuhan ekonomi yang menggalakkan dan sentimen lega bagi dolar AS berikutan data inflasi terkini, kata penganalisis.

Pada jam 9 pagi, mata wang tempatan meningkat kepada 4.4430/4480 berbanding dolar AS daripada penutupan Jumaat pada 4.4435/4455, lapor Bernama.

Menurut laporan, memandangkan pertumbuhan Keluaran Dalam Negara Kasar (KDNK) positif sebanyak 8.9 peratus pada suku kedua 2022 (S2 2022), Menteri Kewangan Tengku Datuk Seri Zafrul Aziz menjangkakan pertumbuhan Malaysia akan terus meningkat pada suku ketiga 2022, dipacu oleh penggunaan swasta.

Minggu lalu, Gabenor Bank Negara Malaysia (BNM) Tan Sri Nor Shamsiah Mohd Yunus berkata ringgit kekal stabil secara relatifnya berbanding mata wang rakan dagangan utama Malaysia, walaupun persekitaran dolar AS lebih kukuh.

Sementara itu, ringgit menyaksikan dagangan bercampur-campur berbanding sekumpulan mata wang utama pagi ini.

Ia jatuh berbanding dolar Singapura kepada 3.2424/2465 daripada 3.2406/2428 pada penutup Jumaat, dan lemah berbanding yen Jepun kepada 3.3956/3439 daripada 3.3292/3310 sebelumnya.

Bagaimanapun, mata wang tempatan menambah nilai berbanding pound Britain kepada 5.3956/4017 daripada 5.3975/3999 pada Jumaat dan meningkat sedikit berbanding euro pada 4.5621/5672 daripada 4.5759/5780 sebelumnya.

Sementara itu, kemunculan aktiviti pengambilan untung membabitkan kaunter wajaran tinggi terpilih selepas kenaikan kukuh pada penutupan urus niaga pada Jumaat minggu lepas, mendorong Bursa Malaysia diniagakan rendah sedikit pagi ini.

Pada jam 9.23 pagi, indeks penanda aras FTSE Bursa Malaysia KLCI (FBM KLCI) susut 2.30 mata kepada 1,503.89 daripada 1,506.19 yang diraih Jumaat lepas.

Indeks utama itu bagaimanapun naik sedikit sebanyak 0.23 mata pada 1,506.42 ketika sesi pembukaan.

Pergerakan harga di pasaran secara keseluruhan menyaksikan kaunter rugi mengatasi untung 194 berbalas 165 manakala 314 kaunter tidak berubah, 1,604 tidak diniagakan dan 18 yang lain digantung.

Jumlah dagangan adalah sebanyak 308.34 juta unit bernilai RM169.91 juta.

Naib Presiden Penyelidikan Ekuiti Rakuten Trade Thong Pak Leng berkata FBM KLCI dijangka terus berdaya tahan dan mengekalkan aliran menaik hari ini, berlegar dalam julat 1,510-1,520.

“Wall Street pulih pada hari Jumaat kerana ramai yang percaya inflasi Amerika Syarikat (AS) mungkin telah memuncak. Disebabkan itu, Purata DJI meningkat 424 mata manakala Nasdaq memperoleh 267 mata apabila hasil 10 tahun AS susut sedikit kepada 2.84 peratus,” katanya.

Dari segi sektor, Thong menyatakan saham syarikat telekomunikasi — terutamanya operator rangkaian yang mempamerkan prestasi rendah sejak kebelakangan ini, dijangka telah tiba masanya untuk pengumpulan hasil.


Kes curi REE : Kompaun RM500,000 bukan terhadap Sanusi : PTG Kedah

Pejabat Tanah dan Galian (PTG) Kedah menepis dakwaan jabatan itu mengeluarkan kompaun terhadap Menteri Besarnya, Datuk Seri Muhammad Sanusi Md Nor berkait kecurian unsur nadir bumi (REE).

Pengarah PTG Kedah, Datuk Md Suhaimi Abd Rahman berkata notis kompaun itu dikeluarkan kepada Perbadanan Menteri Besar (MBI) pada 5 Oktober 2022 bukannya kepada Muhammad Sanusi.

Menurutnya, MBI merupakan pemegang permit guna tanah sejak 2015 dan selaku agensi di bawah kerajaan negeri ia berfungsi sebagai syarikat yang terbabit dalam pelbagai projek usahasama serta perlu dipengerusikan mana-mana menteri besar yang mentadbir Kedah.

“Pada 2015, MBI diberikan kelulusan permit guna ladang hutan di Kompartmen 12 Hutan Simpan Bukit Enggang, Sik dan dalam proses itu sebahagian kawasan itu turut dibangunkan dengan ladang solar oleh pihak swasta.

“Pada masa sama, kawasan itu diketahui sejak zaman bekas Menteri Besar, (Allahyarham) Tan Sri Azizan Abdul Razak mengandungi bahan mineral berharga namun tidak diteroka kerana kita tidak mempunyai kepakaran ketika itu.

“Hanya apabila zaman Muhammad Sanusi wujud kepakaran mengenai bahan mineral dikenali sebagai unsur nadir bumi (REE) dan dilantik konsultan bagi melakukan penerokaan yang tertakluk di bawah bidang kuasa Pengarah PTG,” katanya, lapor Harian Metro, hari ini.

Kelmarin, Menteri Dalam Negeri, Datuk Seri Saifuddin Nasution Ismail dalam ceramah di Guar Chempedak, Gurun mendakwa Ketua Pengarah Pilihan Raya Perikatan Nasional (PN) itu dikompaun RM500,000 kerana kesalahan mencuri REE.

Namun Muhammad Sanusi menafikan dakwaan itu sambil menyifatkan kenyataan Saifuddin tersebut satu fitnah, malah dalam surat kompaun yang didakwa tidak menyebut namanya tetapi nama individu lain yang menceroboh tanah dan mencuri sumber galian tersebut.

Sementara itu, Md Suhaimi berkata pihak berkuasa mengesan terdapat lori membawa keluar bahan mineral itu terbabit kemalangan di Sik pada September tahun lalu.

Katanya, berikutan kes itu berlaku di luar kawasan Hutan Simpan Bukit Enggang, maka PTG Kedah bertindak melakukan siasatan yang selesai pada 28 September sebelum laporan mengenainya dihantar kepada Pengarah Pendakwaan Negeri pada 2 Oktober.

“Notis tawaran kompaun pada 5 Oktober itu jelas menamakan MBI dan seorang individu lain, PTG tidak letak nama Yang Amat Berhormat Menteri Besar Kedah, Datuk Seri Muhammad Sanusi kerana MBI selaku pemegang permit guna tanah bertanggungjawab sepenuhnya di kawasan itu.

“Muhammad Sanusi selaku Menteri Besar mempunyai hak untuk mencelah dalam notis kompaun berkenaan tetapi beliau tidak berbuat demikian dan individu terbabit kemudian membayar denda maksimum RM500,000 pada 5 ktober.

“Perkara ini umpama ada individu menyewa rumah dan mengedar dadah di rumah itu, maka tuan rumah turut kena sapina kerana dia adalah pemilik rumah, maka kita tidak boleh kata Menteri Besar yang mencuri dalam kes ini,” katanya.


PH, BN dah tadbir Melaka: PN belum (Rakyat Melaka tak rindu kleptokrat)

Sambungan kisah… akhir.

Penulis percaya rakyat Melaka masih ingat bagaimana kerajaan kleptokrasi memerintah negara dan melarikan dana 1Malaysia Development Berhad (1MDB) ke luar negara? Siapa yang terlibat? Dan kesudahannya ternyata rakyat Malaysia menghukum Barisan Nasional (BN) dan UMNO kerana 1MDB pada Pilihan Raya Umum Ke-14 (PRU14).

Takkan lah pula rakyat Melaka mahu menunjukkan kepada seluruh negara bahawa mereka rindu untuk duduk semula di bawah kerajaan kleptokrasi?

Walaupun, kerajaan kleptokrasi sudah tiada tetapi kena ingat bahawa orangnya tetap sama dan masih berkeliaran di seluruh ceruk Melaka menjelang Pilihan Raya Negeri (PRN) esok.

Sedangkan di depan mata Perikatan Nasional (PN) telah menawarkan sesuatu yang berbeza, sesuai dengan Melaka Negeri Bersejarah – pencalonan Datuk Mas Ermieyati Samsudin sebagai wanita pertama akan menjawat jawatan KM, jika PN menang.

Penulis teringat artikel yang disiarkan Agenda Daily sebelum ini yang memberi pesan supaya rakyat tidak percaya apa yang dikatakan oleh seorang bekas Perdana Menteri (PM). Walaupun tulisan dalam artikel itu tidak menyatakan siapakah PM itu, tapi kita percaya ia ditujukan kepada Datuk Seri Najib Razak.

Kata penulis itu:

“Makanya jangan la dipercayakan ex-PM kita yang selalu angkat bakul sendiri. Banyak yang propa dari yang benar. Yang kita hendak negara kembali ke zaman bilamana Malaysia digelar Tiger of Asia.

“Takde maknanya kita rindu zaman BN dia, bila Malaysia digelar Kerajaan Kleptokrasi terteruk dalam sejarah dunia.” Artikel berkaitan

Mengikut Dewan Bahasa dan Pustaka (DBP), istilah kleptokrasi terdiri daripada perkataan ‘klepto’ iaitu pencuri dan ‘cracy’ yang bermaksud pemerintahan. Boleh rujuk DBP untuk meklumat lanjut.

Dalam erti kata lain, kekuasaan yang dimiliki oleh kerajaan ditukar dengan sogokan dan wang demi memperoleh keuntungan dan kekayaan peribadi pemerintah. Fungsi kerajaan telah bertukar daripada memberi perkhidmatan kepada rakyat kepada menjalankan perniagaan demi kepentingan peribadi pemerintah.

Hal ini mengakibatkan sumber-sumber awam dilarikan oleh individu yang dinamakan kleptokrat melalui amalan rasuah untuk kepentingan peribadi. Namun, secara umumnya kleptokrasi dikaitkan dengan sebuah kerajaan yang korup dan berlaku politik wang. – Rujuk DBP

Istilah itu tercetus di Malaysia tatkala bekas PM, Tun Dr Mahathir Mohamad mula menyerang pentadbiran Najib pada 2015 susulan terbongkarnya skandal kewangan terbesar yang menjadi sejarah dunia melibatkan 1MDB.

Dr Mahathir turut mendapat maklumat daripada adik Najib sendiri, Tan Sri Nazir Razak. Ini diceritakan oleh Nazir dalam memoirnya ‘What’s in a Name’. Berita berkaitan

Rasuah, penyelewengan, pengubahan wang haram melibatkan berbilion-bilion ringgit wang 1MDB berlaku pada zaman BN memerintah di bawah Najib. Timbalan Perdana Menteri (TPM) ketika itu Tan Sri Muhyiddin Yassin dipecat oleh Najib dan UMNO kerana mempersoalkan wang 1MDB itu.

Datuk Seri Ahmad Husni Mohamad Hanadzlah yang ketika itu menjadi Menteri Kewangan II awal-awal lagi meletak jawatan, ‘lari’ setelah mengetahui skandal 1MDB melibatkan ‘bossku’.

Kawalan Najib ke atas 1MDB tiada hadnya kerana beliau adalah Perdana Menteri yang juga Menteri Kewangan dan pada masa sama Pengerusi Lembaga Penasihat 1MDB.

Penulis teringat kata-kata Presiden AMANAH, Mohamad Sabu ketika kempen PRU14 lalu:

“Pengerusi 1MDB Najib, Menteri Kewangan Najib, Perdana Menteri Najib. Bila duit 1MDB tak cukup sebab dah belanja mewah semua, Najib minta kepada Najib.

“Najib kata nanti, aku bincang dulu dengan perdana menteri – Najib. Bila Najib berbincang dengan Najib, luluslah wang rakyat kepada Najib.”

Akhirnya, Mahkamah Tinggi Kuala Lumpur pada 28 Julai 2020 menjatuhi hukuman penjara 12 tahun dan denda RM210 juta, ke atas Najib setelah didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC International Sdn Bhd (SRC).

Najib kini menghadapi puluhan lagi tuduhan jenayah, termasuk rasuah dan pengubahan wang haram.

Rakan baiknya Presiden UMNO Datuk Seri Ahmad Zahid Hamidi juga tidak terlepas daripada puluhan tuduhan jenayah rasuah dan pengubahan wang haram di dua mahkamah di Kuala Lumpur dan Shah Alam.

Nampaknya, itulah permainan sebenar pemimpin UMNO yang mengaut kekayaan, tetapi dalam masa sama meuar-uarkan bantuan kepada rakyat. Rakyat diberi seringgit, masuk poket mereka 10 ringgit.

Rakyat, khususnya pemilih di Melaka yang akan membuang undi esok tidak sewajarnya lupa sejarah. Jangan diulangi memilih Kerajaan Kleptokrasi BN dahulu.

Tawaran diketengahkan PN lebih baik. Lagi pula BN dan PH sudah cuba memerintah Melaka tetapi kedua-duanya gagal kerana percakaran sesama sendiri pemimpinnya.

Seperti kata Mas Ermieyati, pencalonannya bagi kerusi KM oleh PN adalah sebagai satu pengiktirafan kepada wanita bukan hanya wanita daripada PN tetapi kepada wanita seluruh negara bahawa hari ini tidak ada apa yang mustahil.

Tok Akhi
Pemerhati Politik Kampung

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


MCA bukan seperti UMNO, tetap enggan bekerjasama dengan DAP

Tidak seperti ‘abang besarnya’ UMNO, parti komponen Barisan Nasional (BN), MCA, tetap tidak mudah untuk bekerjasama dengan DAP dan menjual prinsip perjuangannya.

Malah, Naib Presiden MCA Ti Lian Ker berkata parti itu tidak akan menjadi “opportunist” politik atau mengikut “expediency” atau peluang politik semata-mata untuk berkuasa.

“Segala tindakan kami selama ini adalah berlandaskan prinsip-prinsip politik kesederhanaan dan menghormati perlembagaan, institusi dan tradisi.

“MCA tidak akan bertindak semata-mata untuk berkuasa atau memberi janji kosong maupun menjatuhkan lawan melalui fitnah atas provokasi dan justifikasi politik untuk mencari kesempatan berkuasa.

“Kami tidak akan bertindak mengikut peluang atau kesempatan politik dengan menjatuhkan parti lawan melalui pembohongan, tohmahan atau fitnah dan kemudiannya memohon maaf untuk berkawan semata-mata demi untuk berkuasa,” katanya menurut laporan Mkini, hari ini (8 Januari 2023).

Beliau menjawab laporan beberapa hari lalu yang memetik nasihat seorang ahli akademik kepada MCA supaya menyebelahi DAP agar parti itu berada dalam kedudukan yang lebih baik untuk memenangi kerusi pada pilihan raya negeri akan datang di Pulau Pinang dan Selangor.

Bekas timbalan menteri itu menegaskan bahawa MCA adalah sebuah organisasi besar yang mempunyai sejarah panjang dan semangat terbuka.

“Seperti mana parti- parti politik , kita akan mengharungi pelbagai cabaran dan rintangan politik mengikut edaran masa dan menghormati pasaran politik semasa,” katanya lagi.

Walaupun MCA ketika ini hanya mempunyai dua ahli Parlimen,Ti memberi jaminan parti itu akan terus menyokong dan bekerjasama dengan kerajaan sedia ada demi kestabilan politik.

Ti juga menegaskan partinya boleh mengambil iktibar daripada pihak lain seperti PKR yang sebelum ini hanya berjaya memenangi satu kerusi pada pilihan raya umum 2004.

Presiden PKR Datuk Seri Anwar Ibrahim kini menerajui kerajaan sebagai perdana menteri.

MCA juga boleh mengambil iktibar pengalaman parti seperti PRSM atau PSM yang telah lama wujud dan memperjuangkan perjuangan partinya walaupun tidak memenangi kerusi untuk tempoh yang lama, kata Ti.


Dr Mahathir cabar Najib lagi tunjuk bukti dokumen wang sitaan RM114 juta

Bekas Perdana Menteri, Datuk Seri Najib Razak dicabar lagi Tun Dr Mahathir Mohamad untuk menunjukkan rekod dokumen sebagai bukti wang RM114 juta adalah derma dari Arab Saudi sekiranya ia bukan datang daripada punca haram.

Dr Mahathir menyifatkan wang sebanyak itu tidak logik dimiliki oleh seorang Perdana Menteri walaupun menyimpan dengan gajinya sendiri dan semestinya ia datang daripada punca lain yang perlu dibuktikan oleh Najib dengan dokumen sahih bukannya hanya dengan memberi alasan retorik semata-mata.

“Mahkamah berkata kerajaan gagal menunjuk bahawa duit RM114 juta ini adalah daripada 1MDB (1Malaysia Development Berhad), gagal menunjuk… Tapi kita nak tanya, duit itu datang daripada mana? Bolehkah perdana menteri mempunyai duit sebanyak itu, perdana menteri dengan gajinya tak cukup.

“Tentu dia telah dapat duit itu daripada punca lain, punca mana, tunjuklah, supaya mahkamah boleh terima ya kami dapat ini derma daripada pihak Saudi, tunjuk secara jelas,” kata Dr Mahathir semasa wawancara bersama Agenda Daily.

Beliau berkata wang sebanyak itu pasti mempunyai jejaknya dalam bentuk dokumen atau cek kerana ia tidak boleh bergerak tanpa dikesan dan Najib perlu membuktikan bank yang mengeluarkan wang sebanyak itu untuk disimpannya.

“Kerana duit sebegitu banyak tak boleh bergerak tanpa dokumen, kena tulis cek, kena tulis rekod, semua itu… Najib mesti tunjuk bank mana yang bagi duit itu.

“Bank itu mesti mengaku kata dia simpan duit itu, cek itu datang daripada bank dia, semua ini bukti daripada mana duit itu datang,” katanya lagi.

Walaupun pihak pendakwaan gagal menunjukkan wang tersebut adalah daripada 1MDB, persoalan yang timbul sekarang ini adalah punca wang tersebut yang tidak dijelaskan dan wang tersebut tidak boleh dibelanjakan oleh UMNO kerana ia masih dianggap haram selagi tiada bukti yang mengatakan sebaliknya, kata Dr Mahathir lagi.

“Kalau duit itu datang daripada punca yang haram, dia haram jugalah.

“Takkan bermakna bahawa duit itu bukan daripada 1MDB oleh itu UMNO boleh belanja… Tak boleh, kita tak boleh belanja pasal duit itu masih lagi disoal punca mana,” katanya.

Sekiranya mahkamah melepaskan Najib daripada pertuduhan berkait wang RM114 juta tersebut, ia akan memberi tanggapan Najib boleh buat apa sahaja dan terlepas daripada hukuman sewenang=wenangnya.

“Jadi kalau kita kata, tak apa lah Najib boleh buat apa sahaja, ini bermakna bahawa kita rela pencurian penipuan dan sebagainya.

“Apakah mahkamah kita rela pencurian dilakukan, ataupun sogokan dilakukan,” katanya lagi.

Khamis lepas, Hakim Mahkamah Tinggi, Datuk Muhammad Jamil Hussin dalam penghakimannya, berkata mahkamah mendapati pihak pendakwaan gagal membuktikan wang dirampas dari sebuah premis milik Obyu Holdings Sdn Bhd itu diperoleh daripada kesalahan pecah amanah.

Bagaimanapun, status wang berjumlah RM114,164,393.44 tidak diputuskan selepas tiada sebarang perintah dikeluarkan mahkamah sama ada ia akan dikembalikan kepada pemilik atau disimpan kerajaan.

Najib baru-baru ini menjelaskan wang itu dipindah dari peti-peti besi amat besar di Pejabat Perdana Menteri pada malam Barisan Nasional kalah Pilihan Raya Umum Ke-14.

“Tun bukan tak tahu. Sebab Tun yang bina peti-peti besi ini untuk tujuan yang sama. Jadi Tun, kenapa kamu bina peti-peti besi itu? Untuk simpan apa, ya? Wang itu adalah sumbangan untuk PRU14 parti BN,” katanya dalam kenyataan di Facebook.

Penjelasan Najib tersebut bercanggah dengan kenyataan peguamnya, Tan Sri Muhammad Shafee Abdullah yang berkata akan menghantar surat kepada Peguam Negara (AGC) untuk menuntut wang tersebut dan akan dibahagikan antara anak guamnya itu dengan UMNO selepas dikembalikan nanti.


PRN Selangor: Langkah PH bersama UMNO buka pintu kepada amalan korup semula

Tidak mustahil amalan korup yang berlaku dalam pentadbiran kerajaan negeri Selangor semasa era penguasaan UMNO-Barisan Nasional (BN) sebelum 2008 akan kembali berulang semula.

Kerjasama Pakatan Harapan (PH) dengan UMNO akan memberi peluang kepada parti yang sebelum ini tinggal nyawa-nyawa ikan di Selangor itu mendapat nafas baharu untuk meneruskan hidup mereka.

Selepas tiga penggal menjadi pembangkang di negeri yang pesat membangun itu, kini UMNO-BN berpeluang untuk berada dalam kerajaan negeri semula bersama rakan politik baharu PKR, DAP dan Amanah, sudah semestinya banyak boleh dilakukan selepas Pilihan Raya Negeri (PRN) nanti.

Peluang terhidang untuk pemimpin UMNO mendapat jawatan dan lantikan politik dalam anak syarikat kerajaan negeri, menang atau kalah sudah pasti imbuhan menanti mereka selepas berakhir PRN nanti.

Jika PH tertubuh kerajaan negeri bersama UMNO, pelbagai tuntutan akan dibuat dalam rundingan untuk membentuk kerajaan negeri dan situasi sama di peringkat pusat akan menjadi rujukan untuk diambil contoh paling terdekat.

Di peringkat pusat, PH terpaksa merelakan lantikan seorang Timbalan Perdana Menteri daripada UMNO yang berdepan puluhan pertuduhan kes di mahkamah dan UMNO juga diberikan keutamaan untuk membuat lantikan politik yang banyak.

Lihat apa yang berlaku selepas Pilihan Raya Umum Ke-15 (PRU-15) lalu, walaupun UMNO mempunyai kerusi paling kecil dalam kerajaan pusat tetapi banyak pemimpin mereka yang menerima habuan apabila diberikan jawatan dalam pelbagai agensi di bawah kementerian yang menterinya UMNO.

Pemimpin UMNO dilantik untuk menjadi pengerusi dalam agensi berkanun kerajaan, ironinya PH yang sebelum ini berjanji tidak akan membuat lantikan politik akhirnya terpaksa juga menerima budaya yang selama ini sinonim dengan UMNO secara terbuka itu.

Lihat bagaimana UMNO mudah memanipulasi PH untuk mengikut rentak mereka dan memastikan setiap perkara dilakukan tanpa ada sebarang bantahan, akhirnya sekarang PH sendiri sudah mengikut budaya yang dibawa UMNO dalam corak pentadbiran mereka.

Perkara sama akan berlaku dalam kerajaan negeri Selangor kelak apabila UMNO membentuk kerajaan bersama PH nanti, ia secara tidak langsung juga akan membuka pintu kepada budaya dan amalan korup yang lama kembali dipraktikkan.

Sebelum ini seorang pemimpin DAP semasa ucapannya di Selangor menyifatkan kerjasama dengan UMNO sebagai satu ‘pakatan korup’ dan kemenangan PH dalam PRN Selangor bakal menyaksikan kepada permulaan sebuah kerajaan negeri yang korup akan berkuasa semula.

Adakah pengundi Selangor sudah melupakan sejarah Menteri Besar daripada UMNO sebelum ini yang berdepan pendakwaan kes rasuah sehingga dijatuhkan hukuman penjara?

Pengundi Selangor perlu mengelak rizab negeri yang berbilion jatuh ke tangan yang salah dan langkah mengundi PH yang kini sudah bersama UMNO berisiko akan menyebabkan kembalinya amalan korup kembali berleluasa selepas ini.


Hampir 47,000 usahawan wanita sertai program Wanita Bangkit: Rina

Hampir 47,000 usahawan wanita berjaya memanfaatkan Program Keusahawanan Wanita Bangkit@KPWKM yang dilancarkan sejak 1 September tahun lalu, kata Menteri Pembangunan Wanita, Keluarga dan Masyarakat, Datuk Seri Rina Harun.

Beliau berkata jumlah itu amat memberangsangkan, terutama selepas peralihan negara daripada fasa pandemik ke endemik Covid-19.

“Wanita Bangkit@KPWKM lahir daripada situasi pandemik Covid-19 yang memberi kesan kepada kehidupan masyarakat termasuk golongan wanita dalam pelbagai aspek terutamanya kewangan.

“Inisiatif ini selaras dengan aspirasi kerajaan iaitu dasar tiada sesiapa yang tertinggal dan untuk menyokong serta menjamin kehidupan golongan yang terjejas khususnya wanita,” katanya kepada pemberita selepas melancarkan Karnival Kerjaya dan Keusahawanan Wanita Bangkit@KPWKM di Sepang, Selangor, hari ini.

Katanya program itu sudah berjaya dimanfaatkan oleh seramai 46,426 usahawan wanita di seluruh negara.

Beliau berkata, program berkenaan terbuka kepada semua anggota masyarakat, termasuk wanita yang mencari pekerjaan serta menceburkan diri dalam bidang keusahawanan.

“Ia satu platform KPWKM untuk membantu wanita mendapat kerja dan mencebur diri dalam bidang keusahawan,” katanya.

Inisiatif Wanita Bangkit@KPWKM bertujuan membantu wanita dalam menghadapi cabaran pasca pandemik, ia terbahagi kepada dua kaedah iaitu menerusi sektor formal dan tidak formal.

Rina turut menasihatkan golongan wanita agar sentiasa bersemangat dalam menempuhi pelbagai cabaran selain berani untuk berdikari mencari sumber pendapatan.

Mengenai Karnival Kerjaya dan Keusahawanan Wanita Bangkit@KPWKM, Rina berkata lebih 15,000 peluang pekerjaan pelbagai sektor ditawarkan oleh kira-kira 40 majikan sepanjang program sehari itu.

Katanya karnival itu memberi fokus kepada aktiviti penjanaan pendapatan dengan menghubungkan wanita kepada platform yang menawarkan peluang pekerjaan, perniagaan atau keusahawan.

“KPWKM ingin membuka seluas-luasnya peluang kerjaya kepada semua lapisan masyarakat khususnya golongan wanita. Melalui karnival ini juga ada sesi perkongsian tips dan nasihat daripada usahawan berjaya,” katanya.

Rina berkata KPWKM menyasarkan 59 peratus penyertaan wanita dalam pasaran kerja menjelang 2025. – Bernama


Tuduhan KP Perkhidmatan Awam keluar ungkapan kesat berniat jahat

Jabatan Perkhidmatan Awam (JPA) menyangkal dakwaan kononnya Ketua Pengarah Perkhidmatan Awam (KPPA) Datuk Seri Mohd Shafiq Abdullah mengeluarkan kata-kata kesat terhadap seorang pegawai Imigresen di Lapangan Terbang Antarabangsa Kuala Lumpur (KLIA) pagi semalam (3 Ogos).

Memandang serius dakwaan berkaitan, JPA mengesyorkan supaya perkara itu disiasat sewajarnya oleh pihak berkuasa yang berkaitan, lapor Bernama.

JPA dalam satu kenyataan hari ini menegaskan segala pertuduhan terhadap KPPA adalah tidak berasas dan berniat jahat untuk menjatuhkan imej beliau sebagai pegawai tertinggi kerajaan.

Menurut kenyataan itu, KPPA telah menegur pihak Imigresen di KLIA berhubung ketidakpatuhan amalan dan prosedur di mana pegawai tidak menyemak dokumen perjalanan dan pasport KPPA serta delegasi ke luar negara, dan sebaliknya mereka diarahkan terus ke kaunter pemeriksaan kastam untuk meneruskan perjalanan.

“JPA berpandangan bahawa ketidakpatuhan dalam menyemak dokumen imigresen seperti pasport adalah satu kesalahan yang serius di sisi undang-undang. Malah, pegawai yang tidak mematuhi peraturan Imigresen ke luar negara boleh diambil tindakan tatatertib,” menurut kenyataan itu.

JPA turut menafikan teguran berkenaan dibuat di khalayak ramai.

“KPPA hanya menasihatkan pegawai supaya mematuhi peraturan dan membantu menyelesaikan isu-isu sedemikian dengan berhemah. Beliau juga mengesyorkan supaya perlunya pihak Imigresen di KLIA meningkatkan pematuhan prosedur operasi piawai (SOP) bagi mengelakkan sebarang ketidakpatuhan imigresen,” menurut kenyataan itu.

Tular di media sosial sejak semalam, dakwaan seorang pegawai yang bertugas sebagai Ketua Operasi Imigresen di KLIA dimarahi di khalayak kerana tiada pegawai Imigresen ditempatkan di kaunter bilik VIP sewaktu ketibaan pegawai tinggi kerajaan itu di bilik berkenaan.

Susulan dakwaan itu, Menteri Dalam Negeri Datuk Seri Hamzah Zainudin mengarahkan Jabatan Imigresen menjalankan siasatan berhubung perkara itu bagi mendapat maklumat lebih jelas tentang kejadian yang sebenar.


Suntikan dos penggalak populasi dewasa sudah lebih 10.9 juta

Seramai 10,906,259 individu atau 46.6 peratus daripada populasi dewasa di negara ini telah menerima dos penggalak vaksin Covid-19 setakat 11.59 malam tadi.

Menurut data Kementerian Kesihatan (KKM) menerusi laman CovidNOW, sebanyak 22,917,313 individu atau 97.9 peratus populasi dewasa telah melengkapkan dos vaksin Covid-19 mereka, manakala 23,195,017 individu atau 99.1 peratus daripada golongan itu menerima sekurang-kurangnya satu dos vaksin, lapor Bernama.

Bagi populasi remaja berusia 12 hingga 17 tahun pula, sejumlah 2,782,131 individu atau 88.4 peratus telah melengkapkan vaksinasi mereka, manakala 2,864,738 individu atau 91.0 peratus daripada kumpulan itu menerima sekurang-kurangnya satu dos vaksin Covid-19.

Statistik harian menunjukkan sebanyak 202,296 dos vaksin telah diberikan semalam melibatkan 1,820 dos pertama, 2,711 dos lengkap dan 197,765 dos penggalak, menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) meningkat kepada 62,461,606 dos.

Sementara itu, menurut portal GitHub KKM, 10 kes kematian direkodkan semalam dengan Selangor mencatatkan angka kematian tertinggi sebanyak tiga kes, diikuti Sabah (dua) manakala Johor, Kedah, Kelantan, Melaka dan Pahang masing-masing satu kes.


MOTAC mahu minta tambahan peruntukan daripada PM

Kementerian Pelancongan, Seni dan Budaya (MOTAC) akan bertemu Perdana Menteri Datuk Seri Anwar Ibrahim untuk membincangkan mengenai penambahan peruntukan bagi sektor pelancongan dalam Belanjawan 2023.

Menterinya Datuk Seri Tiong King Sing berkata penambahan adalah bagi mempergiat usaha mempromosikan sektor pelancongan negara selaras dengan Tahun Melawat Malaysia 2025, menurut laporan Bernama.

Beliau bagaimanapun berkata perbincangan mengenainya akan mengambil kira hasrat Perdana Menteri untuk berjimat dari segi pemberian peruntukan serta situasi semasa negara susulan wabak Covid-19.

“Tahun ini kita dapat RM275 juta untuk (laksanakan) promosi pelancongan dan kebudayaan. Kita akan berbincang dengan Perdana Menteri, kita teliti lagi. Bagi peruntukan yang diberi kepada MOTAC, saya ucapkan terima kasih atas sokongan beliau. Kita bekerja bersama-sama dan menjayakannya,” katanya.

Beliau berkata kepada pemberita selepas merasmikan acara pelepasan peserta Larian Santai anjuran Tourism Malaysia dengan kerjasama Persatuan Rekreasi Wilayah Malaysia (PRWM) di Dataran Dewan Bandaraya Kuala Lumpur hari ini.

Tiong berkata sektor pelancongan antara tunjang utama dalam memacu usaha meningkatkan ekonomi negara sekali gus memberi manfaat kepada taraf kehidupan rakyat.


Mat Maslan jangka nilai ringgit akan terus mengukuh

Ringgit dijangka terus mengukuh berdasarkan kepada pergerakan trend terkini, kata Timbalan Menteri Kewangan 1 Datuk Seri Ahmad Maslan.

Dalam rancangan Agenda Awani: Cerita Ringgit dan Poket Rakyat yang disiarkan malam tadi, beliau berkata ini berikutan mata wang tempatan itu mencatatkan tahap agak baik minggu ini iaitu dalam lingkungan RM4.53-RM4.63 berbanding dolar Amerika Syarikat, menurut laporan Bernama.

“Selain itu, indeks komposit Kuala Lumpur (KLCI) juga menunjukkan peningkatan daripada 1,380 mata kepada 1,406 mata yang menunjukkan ekonomi Malaysia sedang menuju ke arah yang tepat, seiring dengan asas-asas yang kukuh.

“Antara faktor yang menyumbang kepada peningkatan ini adalah pengurangan kadar defisit fiskal iaitu pada masa ini 5.6 peratus daripada keluaran dalam negara kasar. Kerajaan sedang berusaha untuk menurunkannya kepada lima peratus.

“Kerajaan berjaya menguruskan hutang dengan baik dan membayar hutang itu dengan kadar bayaran yang tidak melebihi 15 peratus daripada hasil negara,” katanya.

Menurut Ahmad, kerajaan akan terus berbelanja untuk kebaikan rakyat.

“Kerajaan berazam untuk terus melaksanakan belanja yang memberi manfaat kepada rakyat. Bajet 2023 sebanyak RM388.1 bilion adalah bajet terbesar dalam sejarah negara. Sejumlah RM289 bilion daripada bajet itu diperuntukkan bagi perbelanjaan mengurus dan RM99 bilion untuk pembangunan.

“Sehingga bulan Jun, separuh tahun ini, sebanyak 49 peratus daripada bajet pembangunan telah digunakan. Bagaimanapun, Perdana Menteri (Datuk Seri Anwar Ibrahim) ingin meningkatkannya kepada 60 peratus menjelang Ogos dan saya yakin sasaran ini dapat dicapai,” katanya.